Emgann Stalingrad - Wikipedia\nEmgann Stalingrad a zo bet un emgann drastus e-pad an Eil brezel bed adalek ar 17 a viz Gouhere 1942 betek an 2 a viz C'hwevrer 1943 etre al Lu Ruz (Soviediz) eus un tu hag an armeoù alaman, italian, rouman ha kevredidi all (An Ahel), eus an tu arall.\nPlan an dagadenn alaman war Stalingrad\n17 a viz Gouhere 1942 - 2 a viz C'hwevrer 1943\n(6 miz, 1 sizhun ha 3 devezh)\nKoll strategiel gant an Trede Reich. Trec'h meur gant al Lu Ruz o welet ar 6vet lu alaman distrujet.\nViktor Pavičić † Jozef Stalin\nNerzh diazez 270 000 soudard\n600 karr-nij, 1600 e-kreiz miz Gwengolo\n3000 pezh-kanol 187 000 soudard\n300 karr-nij brezel\n2 200 pezh-kanol\n728 000 soudard\n6000 kanol 1 129 619 soudard (478 741 lazhet pe steuziet\n650 878 gloazet pe klañv)\nEn-dro da gêr Stalingrad (Volgograd bremañ), e c'hoarvezas an emgann-se, unan eus ar re lazhusañ en Istor (tost d'ur milion a dud lazhet, 750 000 soudard, ha 250 000 trevour). Cheñch a reas mik doare ar brezel war Talbenn ar Reter, pa voe ar c'holl bras kentañ eus an arme alaman. Gronnet da heul enebargad ar Soviediz e rankas an Alamaned en em zaskoriñ. Un trec'h psikologel bras e voe ivez.\nPal an emgann a oa da zigentañ da dapout buan petrol ar C'haokaz met pa voe talet nerzhioù an Trede Reich e kêr Stalingrad e teuas da vezañ ur stourm evit ar gêr.\n1 An emgann berr-ha-berr\n2 Argadenn alaman an hañv 1942\n3 Ar steuñv diazez\n4 Un dachenn emgann dianav\n5 Pazennoù an emgann\n6 Dalc'hoù strategiel\n6.1 Dalc'h Barrikady\n6.2 Dalc'h uzin traktourioù Stalingrad\n7 Propaganda a-bep tu\n8 Ar sikour Amerikan\n9.1 Prizonidi brezel\n10.1 Studiadennoù hollek d'an emgann\n10.2 Studiadenn an dudennoù engouestlet\n10.3 Studiadenn ar rejimantoù engouestlet\n10.4 Prizonidi brezel Alaman\n11 Adkemer er sevenadur\n11.1 Adsevel istorel\n11.3 C'hoarioù video\n13 Notennoù ha daveennoù\nAn emgann berr-ha-berrAozañ\nKirri hobregonet Alaman (SdKfz 251 er c'hentañ plan) o vont gant hent Stalingrad\nD'an 28 a viz Even 1942, an Trede Reich a ro lañs d'an eil argadenn veur en URSS, graet e voe oberiadur brezel Fall Blau eus kement-mañ. Ar pal a oa da dapout petrol a C'haokaz.\nA-benn difenn kostezenn norzh an dagadenn, an talbenn a ranke bezañ diazezet war daou stêr-veur: an Don hag ar Volga. Stalingrad a zo lec'hiet lec'h ma vez an nebeutañ a hent etre an daou stêr-veur. Ouzhpenn da-se ez eo ur greizenn sevel armoù hag un neud kehentiñ ha dezougen evit an trenioù hag ar bigi.\nMa vefe tapet ar gêr e vefe troc'het naet an hentoù dezougen brasañ norzh-su eus an URSS (dreist-holl a-fed ul lod eus ar sikourioù amerikan a dremene dre ar Volga ).\nO welet an nerzhioù tagañ o vont bliv, an Alamanted a choaz da vont fonnusoc'h gant an dagadennn war-zu ar C'haokaz dre ar su evit reiñ harp d'an dagadenn war-zu ar Volga er reter. Ar pouez o vezañ lakaet war pourvezi soudarded ar C'hoakaz, an argadenn war-zu Stalingrad a zo gwanaet. Dre-se e voe amzer a-walc'h gant ar Soviediz da adsevel o linennoù difenn ha da zegas nerzhioù harpañ d'an talbenn.\nArgadenn alaman an hañv 1942Aozañ\nDre ma oa bet riset an nerzhioù alaman, ne oa ket tu ken da gas un argadenn hollek. An Oberkommando der Wehrmacht (Pennoù meur al lu alaman) a zivizas neuze da gas un argadenn war un dachenn bihanoc'h ha war un dachenn dic'hortoz d'an enebour, setu perak ne voe ket taget Moskov.\nAr steuñv divizet a voe neuze ar plan glas pe oberiadur brezel Fall Blau: un dagadenn dre su an URSS gant ar pal pennañ da dapout petrol ar C'haokaz.\nAr steuñv diazezAozañ\nSoudarded an troadegiezh Alaman e-kichen un tank rusian (T-34) distrujet war o hent da Stalingrad\nAr steuñv diazez a oa anvet dindan an anv « Urzh 41 » gant an deiziad d'ar 5 a viz Ebrel 1942 a choaz un dagadenn veur rannet e 4 pazenn o tegas an talbenn eus an Donetz etrezek an Don (200 km war-zu ar reter) hag o vont gant un hent rannet eus an norzh etrezek ar su.\nAn trede pazenn a wele nerzhioù tag ar gevrent hag a oa o vont gant hed ar ster Don adalek Voronej gant an nerzhioù tag ar reter o tagañ adalek Taganrog war aodou ar mor zu. Lakaet e oa bet anat ar pal da « dizhout kêr Stalingrad, pe d'an nebeutañ da lakaet ar gêr war hed-taol hor armoù ponner, efin ma vefe distrujet mik evel kreizenn sevel armoù ha neud kehentiñ. »\nUn dachenn emgann dianavAozañ\n24 Panzer-Division e Stalingrad 15 a viz Gwengolo 1942\nEndroadur an argadenn, a gas an Alamaned dres dirak kêr Stalingrad. Rediet int evit ar wech kentañ da dagañ ur gêr veur a-dal, ar gudenn a zo ar Soviediz o deus difennet mat an dachenn. An talbenn a vez ledet war 50 kilometrad eus an norzh betek ar su met ne ra nemet etre 3 ha 5 kilometrad eus ar reter d'ar c'hornôg.\nFaziet e oa bet bras gant pennoù an argadenn a soñje dezho e vefe riset an difennerien dindan doug un dek a devezh, ar stourmoù e-kreizh kêr a bado 6 miz. Stalingrad a voe deuet da vezañ ar c'hentañ emgann kêr pe urban en istor mab-den (re Madrid pe Sebastopol n'o doa padet nebeutoc'h evit ur sizhun), an hini gentañ eo ivez o kemer plas war un dachenn greantel. Dre an endro nevez-se, ar Wehrmacht a goll darn e gounidoù:\nAr fiñvoù bliv a zo dibosubl\nDiaesoc'h eo implij an armoù ponner\nImplij ar c'hanolierezh hag harp ar c'hirri-nij a zo diaes spontus hep tennañ war soudarded kamalad.\nAn tankoù ne c'hellont ket fiñval evel ma oant boaz\nLu an Trede Reich n'he deus ket skiant-prenet eus an doare brezel-se\nBuan a-walc'h e voe merzhet gant lod ofiserien etre ne vefe ket un emgann aes, ofiserien an tankoù a wele mat e oa kudennoù bras o tont war-wel. Rediet e oa implij an tankoù tostik-tost eus ar palioù da dizhout pezh a lakae anezho da vezañ kizidik da tagadennoù an difennerien, memes pa oant oc'h implij armoù enep-tankoù lijer, kuzhet pe war an toennoù pe er rivinoù.\nTroadegiezh an Trede Reich o tizoloeiñ an emgann urban, emgannioù garv ha kolloù ramzel a-bep tu\nE-maez ar propaganda hag ar selloù romantel an emgann a oa unan euzhus, garv, ar soudarded a oa stanket ne oa ket tu dezho da gilañ ha mont war-raok a talveze da nebeutañ bezañ gloazet don paneveken ar marv.\nPazennoù an emgannAozañ\nEmgann Stalingrad a oa bet ledet war 6 miz etre ar 17 a viz Gouhere 1942 betek an 2 a viz C'hwevrer 1943. An tu a zo da welet 4 pazenn disheñvel :\nAn argadenn alaman war-zu kêr Stalingrad (Gouhere-Eost 1942)\nTagadenn ar gêr gant an Alamanted (Gwengolo-Du 1942)\nAn enep-argad soviedel a engelc'hias an alamaned er gêr o devoa tost tapet (adal an 19 a viz Du 1942)\nAdc'hounid ar gêr gant ar soviediz betek kodianidigezh nerzhioù an Ahel enkelc'hiet.\nOuzhpenn ar pazennoù-se e vez kavet alies an oberiadurioù sevenet e kornôg d'an emgann veur betek ma vefe adc'hounezet: oberiadur brezel Wintergewitter sevenet gant an Alamanted a-benn saveteiñ al lu enkelc'hiet, hag emled an argadenn soviedelwar tiriad an Don- Donetz (oberiadur brezel Sadorn, an argadenn Ostrogojsk-Rossoch hag emgann Voronej).\nEmgann Stalingrad a oa unan kêrel, an hini gentañ en istor mab-den. Tachenn Stalingrad a zo unan gant kalz greanterezh ponner evel uzin traktourioù Stalingrad ( STZ pe Stalingradski Traktorny Zavod) troet d'ar broduerezh kirri hobregonet T-34, uzin armoù Barrikady (Brezhoneg: Barikadenn, rusianeg: Кра́сные Баррика́ды) hep disoñjal ar greizenn metalerezh Here Ruz (rusianeg:КРАСНЫЙ ОКТЯБРЬ, Krasnyi Oktiabr').\nAn tri lec'h-se a oa bet dalc'hoù strategiel meur e-pad an emgann.\nEtre ar 14 a viz Here 1942 betek an 18 a viz Du 1942 e voe argad araok ziwezhañ an Alamanted e kêr Stalingrad. 90% eus ar gêr a oa bet tapet gant lu an Trede Reich. Dindan urzhioù Hitler e oa bet soñjet implij unvezioù bihan niver met arbenikaet a-benn trec'hiñ da vat al Lu Ruz.\nAn dagadenn a vezo e-kostez su Emgann Stalingrad, Uzin armoù Barrikady a oa e-kreiz.\nLec'hiet dres e-tal an enezennig Zaïtsevski, an uzin Barrikady a oa deuet da vezañ ul lec'h talañ d'an argadennoù alaman a glaske tapout kêr Stalingrad. Ar jeneral Lioudnikov gant e 138vet divizion a oa staliet war un enezennig anvet eveltañ. an dachenn a oa 700 metrad war 400 metrad. Gant 1500 soudard e talc'hjont an dachenn.\nNepel diouto er su ar jeneral Gorishnyï gant ar 95vet divizion troadegiezh an dachenn da zerc'hel ne ra nemet 500 metrad treuzkiz. 1500 soudard a oa staliet aze, gant ul lod anezho o vezañ martoloded eus Flodad ar Reter neshañ.\nKeit a ma voe tu e gendalc'has ouvrierien an uzin da broduiñ obuzennoù da implij en emgann. Pa dage an Alamanted e veze kemeret armoù gant an ouvrierien evit sikour d'an difenn betek gellet distreiñ d'o labour.\nBerr tres eus an dachenn difenn uzin armoù Barrikady e miz Here 1942\nDeiz-ha-deiz, argadenn an Alamanted hag an enep-argadoù eus al Lu Ruz\nStalingrad argad alaman Here 1942 evit treuziñ an uzin armoù Barrikady\nStalingrad argad alaman Du 1942 evit treuziñ an uzin armoù Barrikady\n16/11/1942 bombezadeg war Stalingrad, an uzin a vez gwelet a zo war-sav memestra\nStourm en un uzin\n12 a viz Du 1942, an 305vet Division eus ar Wehrmacht e-pad tagadenn an uzin Barrikady\nArgad, enep-argad a-bep tu e oa bet gwadus met an talbenn a chomas ar memes hini. Riset eo al lec'h gant ar bombezadegoù Stuka hag an taolioù-kanol. Pa veze echuet gant ar bombezadegoù e groge tagadenn an troadegiezh Alaman. An difennerien chomet kuzhet a zistro d'o postoù-difenn hag e groge an emgannioù.\nDalc'h uzin traktourioù StalingradAozañ\nEtre ar 14 hag an 19 a viz Here 1942 e voe un argadenn a-berzh an Alamanted dre donedigezh an 305vet divizion war an dachenn emgann. An dagadenn a droc'h al linennoù difenn rusian e meur a lec'h. E norzh an uzin traktourioù Dzerjinski e vezo enkelc'hiet strolladoù-stourm al Lu Ruz, d'ar c'hornôg e-kostez an uzin armoù Barrikady e voe memestra. An uzin traktour a gouez e daou devezh, tizhet e voe ar Volga ha kregiñ a rae an Alamanted da vont e-barzh an Uzin Barrikady. An 62vet lu aoa troc'het e daou damm.\nUnvezhioù stourm an 305vet Divizion a zo bet distrujet betek 70 %, n'eus ket mui an nerzh ganto da echuiñ gant krabanata an uzin Barrikady. Ouzhpenn-se, an difenn enep-tankoù soviedel a zo kreñvaet a-walc'h evit risañ an alamanted. Ar re-se ne c'hellont mui kaout d'ar muiañ 30 karr hobregon ouzh ar stourm. E-penn kentañ an emgann e oa bet taolet div divizion panzer gant harp unvezioù Sturmgeschütze (kanolioù arsailh).\nE norzh ar stêr Mechteka, an nerzhioù soviedel eus ar strollad Ghorokov a zo o-unan e kêriadennoù Rynok ha Spartakovka. An tiriad-se difennet mat a vo ken bombezet ma voe lesanvet "Ar Verdun bihan"; Ar soviediz a zalc'ho mat eno betek fin an emgann.\nPropaganda a-bep tuAozañ\nImplij ar propaganda a voe uhel uhel e-pad an emgann, pep tu oc'h implij an emgann evit diskouez e oa gouest da vezañ trec'h war an enebour. Hizi-an-deiz c'hoazh e vez tuet an dud gant elfennoù propaganda bet krouet er mare-se.\nKazetenn en Italia faskour Gazzetta dell'Emilia - 2 a viz Gwengolo 1942 - titlet Battaglia di Stalingrado\nUr soudard rusian pozet gant ur grenadenn en dorn evit ar poltrijer\nStrollad prizonidi brezel an Ahel poltrijet evit ur gazetenn\nSoudarded soviediz tennerien ar gwellañ pozet evit ur poltred (Kerzu 1942)\nVasili Zaitsev pozet evit ur poltred propaganda (Kerzu 1942). Un implij meur a voe graet eus an tenner ar gwellañ-se evit propaganda ar soviediz\nGoude ar c'hentañ sizhunvezhioù a stourm, holl kazetennoù ar bed a grog da vont gant heuliañ darvoudoù an emgann. Mammenn ez eo d'ar propaganda, an daou du a zo dindan evezh ar bed, ar gêr a zeu da vezañ ur simbol bedel.\nDont a ra neuze en emgann da vezañ un arouez evit an daou du engouestlet, lakaet e vez neuze muioc'h-mui a nerzh evit bezañ trec'h. N'eo ket mui nemet un emgann milourel met ivez unan ideologel, arouezg, ekonomikel; ur brezel hollel gant an daou nerzh engouestlet a-bezh evit bezañ trec'h.\nAr sikour AmerikanAozañ\nEvit ar propaganda eus tu ar soviediz ha gant ar Brezel Yen o kregiñ e voe chomet dammguzh e oa bet fonnus ar sikour amerikan e-pad Emgann Stalingrad met ivez e-pad holl mare ar brezel er reter.\nTank lijer M3 Stuart amerikan e-pad emgann Stalingrad\nTank Saoz Matilda Mk II eus al lu ruz (1941-1943)\nGraet e oa bet Lend-Lease (Brezhoneg: Prest-feurm) eus ar programm sikour-brezel sevenet gant ar Stadoù-Unanet e-pad an Eil Brezel-bed. E-penn kentañ ar pal a oa da gemer perzh er brezel met gant un doare dammguzh, gant tagadenn Pearl Harbor d'ar 7 a viz Kerzu 1941 ha donedigezh SUA er brezel e greskas ar sikourioù c'hoazh ha dindan un doare ofisiel.\nAr jeneral Von Paulus a oa deuet a-benn da zerc'hel dindan e grabanoù 9 dekvedenn eus Stalingrad met a-benn ar fin ne voe ket tu dezhañ da drec'hiñ nerzh kalon ar Soviediz nag o vrasañ niver, nag an nerzh teknikel brasaet dezho dre ar sikour amerikan.\nD'an 2 a viz C'hwevrer 1943, muioc'h evit 91 000 Alaman a zo prizoniet, gant 2 500 ofiser, 24 jeneral hag ur marichal : Paulus. Ar c'hentañ wech ez eo en istor milourel Alamagn e vez prizoniet un ofiser gant ur renk ken uhel.\nAl lu soviedel n'en doa ket prientet netra evit degemer kement a brizonidi, «an hanter anezho a oa marvet da nevez-amzer 1943» gouzañverien eus ur c'hementad a abegoù « dibosubl da dedermeniñ» etre « stad [...] truezeg [ar soudarded pa voent prizoniet], jahinerez boaz [...] ha feblijenn an dafariñ ».\nStudiadennoù hollek d'an emgannAozañ\n(en) (fr) Anthony Beevor, Stalingrad, embannadur Le Livre de Poche (5 a viz Gwengolo 2001)(605 pajenn) (ISBN 9782253150954)\n(en) William Craig, Enemy at the Gates, the Battle for Stalingrad, embanner Penguin Books, C'hwevrer 2001, New York, kentañ embannadur 1973 (455 pajenn) (ISBN 9780142000007)\n(en) Anthony Beevor, Stalingrad: The Fateful Siege: 1942-1943, embannadur Penguin Books (1añ a viz Mae 1999)(528 pajenn) (ISBN 9780140284584)\nStudiadenn an dudennoù engouestletAozañ\n(en) (de) Wilhelm Adam hag Otto Ruhle, With Paulus at Stalingrad, embannadur Pen and Sword (240 pajenn), 19 a viz Gwengolo 2015 (ISBN 9781473833869)\nStudiadenn ar rejimantoù engouestletAozañ\n(en) Jason D. Mark, Death of the Leaping Horseman: The 24th Panzer Division in Stalingrad, embannadur Stackpole Books; Revised ed. edition (15 a viz Gouhere 2014)(560 pajenn) (ISBN 9780811714044)\nPrizonidi brezel AlamanAozañ\n(en) Adelbert Holl, Tony Le Tissier, After Stalingrad: Seven Years as a Soviet Prisoner of War, embannadur Pen and Sword (256 pajenn); 19 a viz Even 2016 (ISBN 9781473856110)\n(en) Reinhold Busch, Survivors of Stalingrad: Eyewitness Accounts from the 6th Army, 1942-1943, embannadur Frontline Books (256 pajenn); 1añ embannadur, 5 a viz Du 2015 (ISBN 9781848327665)\nAdsevel istorel eus enepargad ar soviediz e-pad emgann Stalingrad bloavezh 2010\nLod adsevel istorel a vez graet e Rusia hiziv-an-deiz gant diaz, emgann Stalingrad.\nSven Hassel, SS-generalen "Jeneral SS" (1969)\n(en) Christoph Fromm, Stalingrad: The Loneliest Death, embannadur Primero Verlag GmbH( 474 pajenn), 21 a viz Mae 2015\nStalingrad, embanner ha produerv Nobilis ha DTF Games, 22 a viz Ebrel 2015\nRed Orchestra 2 : Heroes of Stalingrad, embanner ha produer 1C Company ha Tripwire Interactive, 13 a viz Here 2011\nIL-2 Sturmovik : Battle of Stalingrad, embanner ha produer 777 Studios ha 1C Company, 2014\nCompany of Heroes 2, ouzhpennadur DLC Victory at Stalingrad Mission Pack, embanner ha produer Relic Entertainment ha Sega, 25 a viz Even 2013\n↑ [ http://www.persee.fr/doc/receo_0338-0599_1984_num_15_3_2510 Al lend-lease amerikan evit an Unvaniezh soviedel (pennad) gant Henri Dunajewski] : "En degouezh-se Stadoù-Unanet Amerika a bourvezas d'an URSS, etre an 22 aviz Even 1941 hag an 20 a viz Gwengolo 1945, muioc'h evit 5 milion a donenn bouedoù [...] an danvez boued-se a oa keñver gant ezhommoù ul lu, savet gant 7,7 milion a soudarded e-pad ur bloavezh]"\n↑ D'an 20 a viz Meurzh 1942 ar c'holloù soudard a zo: 225559 lazhet, 50991 steuziet ha 796516 gloazet, gant muioc'h evit an hanter a vo dibosubl dezho da adkemer ar stourm; 35 % eus nerzhioù an Oberiadur-brezel Barbarossa met 50 % ofiserien anezho gant 32 485 kollet.Lopez,2008 pajenn 35\n↑ Emgann Stalingrad gant Pierre Montagnon embannadur du Rocher, 2012 (fr)\n↑ Ar chifr a 91000 prizoniad a zo bet lakaet war-raok gant ar soviediz goude adkemer Stalingrad, ar studioù a-vremañ a istim ez eo 110000 prizoniad a voe bet graet.\n↑ 5,0 ha5,1 Antony Beevor, Stalingrad, 1999, Le livre de poche, pajennoù 543 betek 557.\nAdtapet diwar « https://br.wikipedia.org/w/index.php?title=Emgann_Stalingrad&oldid=1986907 »\nKemm diwezhañ d'an 20 Ebr 2022 da 16:25\nKemmoù diwezhañ degaset d'ar bajenn-mañ d'an 20 Ebr 2022, da 16:25.


(Adkaset eus Jørgen Engebretsen Moe)\nGolo al levr Norske folke og huldre-eventyr, embannadur 1878\nJørgen Engebretsen Moe (22 a viz Ebrel 1813 - 27 a viz Meurzh 1882) a oa ur barzh hag un dastumer kontadennoù eus Norvegia. Un den a bouez e voe en adsav lennegel ha broadel Norvegia en XIXvet kantved. Eskob Christiansand e voe eus 1875 betek 1881.\nGanet e voe Moe war ar maez e Hole, Ringerike. Pa oa bugel e lenne kalz ha plijout a rae dezhañ selaou an istorioù kontet da noz en-dro d'an oaled, e ti e familh hag e ti an amezeien.\nAsambles gant Peter Christen Asbjørnsen, ur c'hamarad skol dezhañ, e tastumas hag e embannas kontadennoù pobl (eventyr) e norvegeg, anvet Norske folke og huldre-eventyr (1841-1844).\nEmbann a reas ivez un dastumad barzhonegoù romantel savet gantañ e 1850, koulz hag un teskad istorioù evit ar vugale, I brønden og i kjœrnet (1851).\nE vab, Moltke Moe, a voe arbennigour war ar c'hontadennoù pobl ivez, ha kelenner lennegezh pobl e Skol-veur Christiania.\nBras e voe levezon labour Jørgen Moe ha Peter Christen Asbjørnsen war sevenadur Norvegia. Evit Norvegiz eo ken pouezus anvioù Asbjørnsen ha Moe ha ma c'hall bezañ anvioù ar baotred Grimm evit an Alamaned. Ouzhpenn dastum ha gwareziñ lennegezh pobl Norvegia hag embann an danvez-se evit an holl, o deus graet kalz evit adsav an norvegeg.\nAdtapet diwar « https://br.wikipedia.org/w/index.php?title=Jørgen_Moe&oldid=1864094 »\nKemmoù diwezhañ degaset d'ar bajenn-mañ d'an 24 Gen 2020, da 16:20.


Brezel ar c'houignoù — Wikipedia\nBrezel ar c'houignoù\nBombezadeg kreñvlec'h San Juan de Ulúa.\nBrezel ar c'houignoù (en spagnoleg Primera Intervención Francesa en México pe Guerra de los Pasteles) zo un aloubadeg graet gant armeoù Bro-C'hall e Mec'hiko etre Ebrel 1838 ha Meurzh 1839.\n1.1 E Kreisteizamerika\n1.2 E Mec'hiko\nE Kreisteizamerika[kemmañ | kemmañ ar vammenn]\nC'hoarvezout a reas ar brezel-se en un amzer ma klaske Bro-C'hall teurel troad en Amerika spagnek ha gounit he lec'h evit he marc'hadourezh, diwar-goust Spagn ha Bro-Saoz.\nE miz Meurzh 1837 e oa bet stanket ar Río de la Plata ouzh Arc'hantina hag Uruguay gant ar C'hallaoued. En amzer-se ivez e oa brezelioù diabarzh en Arc'hantina hag Uruguay, ha Bro-C'hall a roe skoazell da Fructuoso Rivera ha Juan Lavalle a-enep Manuel Oribe ha Rosas. Kemeret e voe Montevideo gant an emsavidi, tec'hel a reas ar prezidant da Arc'hantina.\nSkrivañ a reas ar beskonsul gall Aimé Roger d'e Gentañ Ministr e klasked reiñ ur c'hastiz a zoare da v-Buenos Aires hag a vije ur gentel vat d'ar stadoù amerikan all rak dereat eo da Vro-C'hall bezañ anavezet ma fell dezhi bout doujet.\nDizurzh a oa e deroù istor Republik Mec'hiko, entre fin Brezel Dizalc'hted Mec'hiko gant Spagn, ha deroù trevadennerezh douaroù hanternoz ar vro gant SUA. An estrenien a veze gwastet pe distrujet o madoù n'hallent ket kaout an disterañ digoll hag ar gouarnamantoù n'o doa na c'hoant na peadra da ginnig dic'haou da zen, Mec'hikaned pe estrenien.\nEn 1827 e oa bet sinet un emglev etre Mec'hiko ha Bro-C'hall, anvet Declaraciones Provisionales, diwar-benn a darempredoù da zont etre an div vro.\nDre ar baron Deffaudis, kannad gall, e krogas kenwerzhourien c'hall e Mec'hiko da gas klemmoù da Bariz ma voent resevet gant evezh. Entre ar c'hlemmoù-se e oa hini an aotrou Remontel,, perc'henn ur preti e Tacubaya, e-lec'h ma oa bet kargidi vec'hikan, dindan ar prezidant Santa Anna, o tebriñ en 1832, ha kaset war-draoñ un toullad kouignoù hep paeañ, ma c'houlenne un digoll a 60 000 peso.. Se zo kaoz eo anavezet e Mec'hiko evel Guerra de los Pasteles. Ouzhpenn-se, er bloavezh-se en-eeun, e voe fuzuilhet ur c'heodedad gall en Tampico, tamallet dezhañ ober preizherezh, ma voe gwashaet c'hoazh an darempredoù etre an div vro.\nUr c'houignaouer gall a lavaras e oa bet freuzet e stal gant drailherien hag a c'halvas Bro-C'hall hag ar roue Loeiz-Fulup Iañ. Ha Bro-C'hall neuze da c'houlenn 3 milion a lurioù-aour. Hag evel ma ne deue ket an arc'hant e kasas ar c'habiten a vor Bazoche, war ar fourgadenn 'Herminie, d'ober ar blokus ha reiñ da c'houzout arc'hadurioù Bro-C'hall. Bazoche avat a gavas ne oa ket armet mat, ha klañv e oa e vartoloded gant an derzhienn velen, ma c'houlennas bezañ aotreet da zistreiñ.,. Neuze e voe kaset ur bagad listri eus ar morlu gall dindan urzhioù an eilamiral Charles Baudin da stankañ an tremen war porzhioù Mec'hiko en aod ar Meurvor Atlantel, adalek Yucatán, e c'hreisteiz, betek ar stêr Río Grande. Er morlu-se e oa ur gorvetenn , la Créole, dindan urzhioù Priñs Joinville, mab d'ar roue gall Louis-Philippe Iañ.\nDont a reas ar C'hallaoued a-benn eus gwarnizon kreñvlec'h San Juan de Ulúa (gwelout ar pennad Emgann San Juan de Ulúa), rak gwall gozh e oa kanolioù arm Mec'hiko, ha savet e oa bet ar c'hreñvlec'h e koural (piedra mucara), ha se ne oa ket kenkoulz ha mein. dilestrañ a reas an arme c'hall d'ar 4 a viz Kerzu 1838 ha kemer a reas porzh Veracruz.\nSac'het e oa kenwerzh Mec'hiko, ma krogas ar vro da enporzhiañ adal porzh Corpus Christi e Texas, ha goude dreist ar Río Bravo. Gant aon e vije stanket porzhioù Texas gant Bro-C'hall ivez e voe savet ur milis e Texas hag a veze o tiwall bae Corpus Christi da virout ouzh ar Vec'hikaned. ,\nD'an 9 a viz Meurzh 1839 e tegouezhas ur bagad bras a listri saoz gant an amiral Richard Packenham. Disklêriañ a reas e oa o vont da dennañ war al listri gall ma choment da stankañ porzh Veracruz ha kuit ez eas ar C'hallaoued.\nGoude ar brezel-se e voe anvet Veracruz da gêr heroica, ha peogwir he deus bet da dalañ ouzh peder aloubadeg ez eo hiziv Cuatro veces heroica, peder gwech harozel.\nUr brezel all ouzh Bro-C'hall a voe en 1861, anvet Eil emelladenn Bro-C'hall e Mec'hiko.\n↑ Los Pasteles Más Caros de la Historia\n↑ Documents relatifs à la guerre entre la France et le Mexique et le blocus des ports du dernier par la première (copies et traductions authentiques publiées successivement à Paris), faisant partie du Nouveau recueil des traités depuis 1808 jusqu'à présent - Tome XV 1830 - 1838, embannet e Goettingen el levrdi librairie Dieterich en 1840, pp. 803-817\n↑ Jean Meyer ha Martine Acera, Histoire de la Marine française des origines à nos jours, Emannadurioù Ouest-France, 1994\nAdtapet diwar « https://br.wikipedia.org/w/index.php?title=Brezel_ar_c%27houignoù&oldid=1558282 »\nKemmoù diwezhañ degaset d'ar bajenn-mañ d'an 4 Meu 2014, da 10:34.


ober buhez da unan bennak - Wikeriadur\nSavet diwar ar verb ober, an anv-kadarn buhez, an araogenn da hag unan bennak\nober buhez da unan bennak /Distagadur ?/\nHeskinañ unan bennak oc'h ober dezhañ bezañ gwalleürus\nSiwazh, ne veze ket kelennet ar brezhoneg e kloerdi Landreger, met da vihanañ kammed na gant den ne veze graet buhez d'an neb a felle dezhañ komz hon yezh. — (Jarl Priel, Va Zammig Buhez, Al Liamm, 1954, p. 60.)\nA-hend-all ne chomas ket gwall bell d'ober buhez dimp, ... — (Jarl Priel, Amañ hag Ahont, Al Liamm, 1957, p. 18.)\nEveljust, paotred Mari Robin, ken stank e pep lec'h ne vefent ket en arvar da vezañ gloazet pe lazhet, a selle berr ouzh-se hag a rae buhez d'an ostizien na sentent ket ouzh ar reolenn. — (Jarl Priel, Amañ hag Ahont, Al Liamm, 1957, p. 33.)\nMet koll amzer a raen ha kenderc'hel a reas va gwreg d'ober buhez d'an apotiker, [...]. — (Jarl Priel, An Teirgwern Pembroke, Al Liamm, 1959, p. 16.)\n[...], ne dalv ket ar boan ober buhez d'Izabel evit un dra vunut na lakafe ket ur c'hazh da zistrevial. — (Jarl Priel, An Teirgwern Pembroke, Al Liamm, 1959, p. 190.)\nbezañ war gorf unan bennak\nober gwall vuhez da unan bennak\nterriñ e vuhez da unan bennak\nuzañ e vuhez da unan bennak\nmener la vie dure à quelqu'un (fr)\npersécuter quelqu'un (fr)\nAdtapet diwar « https://br.wiktionary.org/w/index.php?title=ober_buhez_da_unan_bennak&oldid=318521 »\nKemmoù diwezhañ degaset d'ar bajenn-mañ d'an 17 Gou 2021, da 08:15.


Kaozeal:Yidicheg - Wikipedia\nwikt:pl:Portal:Jidysz[kemmañ ar vammenn]\nwikt:pl:category:jidysz (indeks)[kemmañ ar vammenn]\n...[kemmañ ar vammenn]\nNe gavan ket reizh lenn pennadoù saoznek en un holloueziadur brezhonek. Met marteze eo ur soñj re negativel? Bianchi-Bihan 22 Ebr 2006 da 17:08 (UTC)\nnegativel n'eo ket. torr-penn kentoc'h. mar fell dit 't eus ket mont da goll da amzer o kuzhat pep tamm testenn a zo chomet war ar stern en ur yezh all. a-hendall e c'helli gortoz pell ha gortoz gwell - marteze e vefont achiet gant hini pe hini (te marteze ma'c'h out ken chalet all, perak ket!?) un deiz bennak.--Neal 22 Ebr 2006 da 17:17 (UTC)\nwar a welan, war ar bajenn-mañ o deus labourat 4 den d'an nebeutañ betek-hen (labourat a lâran ha n'eo ket klemmichal) - daou anezhe a oar yiddicheg d'an nebeutañ. marteze o devez traoù all d'ober ha pa vo amzer vak gante e tistrofont da achuiñ ar pennad 'michañs. keit-all e c'hellfe ivez unan bennak all dont war o lerc'h hag achuiñ an traoù en o raok - evel-se ec'h a en-dro ar wikipedia. (ha n'eo ket gwir na vez ket kavet pennadoù e yezhoù all estreget hini pennañ pep wiki - 't eus ket mont da deurel ur sell war ar wiki e galizeg ur weh dre vare hag e weli mat).--Neal 22 Ebr 2006 da 17:22 (UTC)\npa 'to amzer, kae da lakaat ur sell war ar pennad Treuzlizherennadur gresianek mar fell dit rak d'am soñj 'toa lâret e vfe ret lakaat an tamm kempenn d'an tem -se. klasket 'meus ober diouzh ma zu - bremañ avat e vo d'ar re all labourat ivez a-benn ttizhout ur c'henemglev. pozitivel e vefe...--Neal 22 Ebr 2006 da 17:22 (UTC)\nKemm yidicheg e yideg ne blijo ket d'an holl moarvat. Bianchi-Bihan 29 Gou 2009 da 16:12 (UTC)\nNeuze Yidicheg pe Yideg?--Gwendal 31 Gou 2009 da 18:01 (UTC)\nAdtapet diwar « https://br.wikipedia.org/w/index.php?title=Kaozeal:Yidicheg&oldid=538540 »\nKemmoù diwezhañ degaset d'ar bajenn-mañ d'an 31 Gou 2009, da 18:01.


Pajenn:Morvan - Kenteliou hag istoriou a skuer vad evit ar Vretoned, 1889.djvu/132 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/132\nc’helje dresa he viscamant dindan. Hogen n’oa ket eun dra eas ; hen ne vouie nemeur griat, ha ne vouie na penauz en em gemeret na dioc’h pe benn comans. Epad ma edo en nec’hamant-ze, setu eun itron gaer, rouanez ar bed he unan oc’h en em gaout dirazhan. Ar Verc’hez a dlie gouzout ober an tam labour-ze, rak sant Jerom en deus scrifet e tlie ar bed beza barnet eun deis gant mab eur Verc’hez, eur gemenerez.\nMari a zaludaz an arc’hescop, a lavaras dezhan ne dlie ket en em nec’hi, hag erfin a gemeraz ar silis euz a dre he zaouarn, a azezaz en he gichen, hag a zresaz a zoare ar silis roget. Goude beza great an tam labour e ber amzer, e zeas kuit.\nAn Archescop, an daelou en he zaoulagad, hag he galon o tridal gant laouenidigez, ne c’hellaz, evit paea he vicherourez, nemet he meuli hag he zrugarecat. A benn eun nebeut goude, sant Thomaz a Gantorbery a c’hellas mont da gaout Philip, roue Frans ; hema a reaz he beoc’h gant roue Brozaoz hag e c’hellas mont en dro d’he escopti.\nHa ne deo ket eno eun histor vrao evit diskuez humilite ar Verc’hez hag ar zoursi a gemer euz he zervicherien ?\nPrest goude m’oa distroet an Arc’hescop santel da Gantorbery, mam Doue a reaz eno eur burzud all. Bez ez oa eno, o tizervicha eur chapel, eur beleg iaouank hag a rene eur vuez santel, mes ne lavare morse ken oferen nemet oferen an Itron Varia. Abalamour da ze ar person canton ha beleien all divardro, a deuas d’he damal ha da zougen clem en he enep dirag an Arc’hescop. Ar beleg iaouank-ze, pa voa c’hoaz eur c’hrennard, en doa santet he galon leun a garantez evit mam Jesus, hag en em lakeas da studia en dra c’helle, gant ar c’hoant en doa\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/132&oldid=161870 »\nKemmoù diwezhañ degaset d'ar bajenn-mañ d'an 10 Mae 2020, da 10:10.


Er Verdér ne zeliant monet d’er festeu, crolleu, comédi - Wikimammenn\nEr Verdér ne zeliant monet d’er festeu, crolleu, comédi\n1831 (p. 57-59)\n◄ Form ha qualité Habideu er Verdér Er Verdér ne zeliant monet d’er festeu, crolleu, comédi Ag er yun ha vigil ►\nEr Verdér ne zeliant monet d'er festeu, crolleu, comédi.\nER verdér ha hoéreset n’hum gaveint jamæs ér homédi, ér hrolleu pé ér leigneu a zebauche.\n2.° Ne reint nitra eit gùélet en divertissemanteu ha hoarieu public, é léh ma hès dangér pé vanité.\n3.° Int e zihuennou ehué doh er-ré e zou én ou harg a rein nitra eit quement-cé.\nDeusto mé ma er grecheneah ur religion a benigen hac a gaz doh er plijadurieu, neoah n’en dé quet dihuennet a hum zeverral é mad hac én honestis, guet en intantion de vout gùel é stad goudé de chervige Doué, revé hun vocation ; èl ma larér é oai bet cavet ur uéh en Apostol sant Yehan doh hum zivertissein guet ur pichon, hac e rescondas de unan souéhet a guement-cé : un arbalet n’éel quet bout perpet bandet. Er Speret-glan e lar ér Scritur santel (Ecc. 20) é teliér forbannein en tristedigueah ag er galon, rac ma ra er marhue de hilleih a dut, ha ne ra pourfit erbet de hanni. En Eutru Doué e fal dehou, emé sant Paul, ma rehemb guet joé er péh e oulen guenemb : hilarem datorem diligit.... Ne fal quet dehou ma er chervigehemb guet ur galon chairret ha contraignet. En dut santel, emé David, hum rejouisse é presance en Eutru Doué, ne gleuér meit cannenneu a joé èn ou zi. Quement-cé en dès laqueit en Doctoret de laret é ma en devotion quen amiabl, ma ellér laret a nehi er péh e lar Salomon a abiltæd en Eutru Doué : hé hompagnoneah e zou exant a chagrin ; er-ré e vihue guet-hi e zou perpet é joé. Test er bugul rancontret guet en Doctor Taulér.\nNe zeli quet enta er verdér chonjal, a balamort ma rant profession publiq a benigen, é ma dihuennet doh t’ai quement sort deverrance-zou. Int a éel hum gavouet guet ou hérènt eit predein mara-uéh, eit antretenein er garanté en eil doh éguilé.\nAdtapet diwar « https://br.wikisource.org/w/index.php?title=Er_Verdér_ne_zeliant_monet_d’er_festeu,_crolleu,_comédi&oldid=80793 »\nKemmoù diwezhañ degaset d'ar bajenn-mañ d'an 19 Kzu 2015, da 17:04.


(Adkaset eus Lodainn an Iar)\nUr pennad Lothian zo ivez.\nSede pelec'h emañ West Lothian\nWest Lothian (a zo Wast Lowden e skoteg, ha Lodainn an Iar e gouezeleg Skos) zo ur Council Area, eus Bro-Skos. Krouet e voe e 1996, gant lezenn al Local Government Act e 1994. Ur gontelezh e oa gwechall. Baile Dhùnlèibhe eo ar pennlec'h.\nAmezek eo da City of Edinburgh, Falkirk, North Lanarkshire, Scottish Borders ha South Lanarkshire.\nAdtapet diwar « https://br.wikipedia.org/w/index.php?title=West_Lothian&oldid=1953789 »


Zirkoniom – Niobiom – Molibden\nNiver atomek 41\nAozadur elektronek [Kr] 4d4 5s1\nNiver oksidadur +3, +5\nSkin atomek 142,9\nTolz atomek 92,90638\n1 cm3 eo ec'honad an diñs nobiom\nUn elfenn gimiek eo an niobiom, a zo bet anvet kolombiom ivez ; Nb eo e arouez kimiek, 41 e niver atomek ha 92,906 e dolz atomek. Ur metal ardreuzat eo an niobiom.\nUr metal blot arwenn eo an niobiom, a gaver e kailhoù evel ar piroklor (Na,Ca)2Nb2O6(OH,F) pe ar ferrokolombit (Fe,Mn)(Nb,Ta)2O6. Da arc'hlas e tro pa vez lakaet en aer.\nBrazil a voe ar c'henderc'her pennañ e 2011, gant 58 000 tonennad. Kanada a roas 4 400 t, ha 600 t a zeuas eus broioù all. Tri milion a donennadoù niobiom a chom da dennañ eus kailh piroklor, ar pezh a zo trawalc'h da vastañ da ezhommoù ar bed. Daoust d'ar 150 000 tonennad a niobium a zo e douaroù Stadoù-Unanet Amerika ne voe ket kenderc'het eno e 2011 abalamour ma oa re ger en ober.\nE 1801, ar c'himiour saoz Charles Hatchett a zizoloas un elfenn nevez en un tamm kailh a zeue eus ar Stadoù-Unanet ; kolombiom e voe an anv a roas dezhi, hervez anv barzhel Amerika. Ne ouie ket avat e oa an elfenn nevez mesket gant tantalom (mesket eo Nb ha Ta er ferrokolombit, evel meneget amañ a-uc'h), ar pezh a lakaas reuz e bed ar gimiezh. Droukvesket e voe niobiom ha tantalom ; neuze e voe kredet e oa pemp elfenn disheñvel, a voe anvet niobiom (< Niobe), tantalom (< Tantalos), dianiom (< Diana), pelopiom (< Pelops) hag ilmeniom (< Menez Ilmen en Oural), pa ne oa eus an teir elfenn diwezhañ nemet niobiom pe ur meskaj niobiom-tantalom.\nEtre 1864 ha 1866 e voe diskouezet splann ne oa nemet div elfenn aze, an niobiom hag an tantalom. Adalek 1866 e teuas ar c'himiour suis Jean Charles Galissard de Marignac a-benn da genderc'hañ niobiom didantaliom, na voe ket arveret kent 1920 (da fardañ lampoù dre gannder). Buan e voe an niobiom erlerc'hiet gant ar wolfram evit an arver-se.\nDaou anv a voe arveret betek 1953 : kolombiom (Cb) er Stadoù-Unanet ha niobiom (Nb) en Europa, daoust ma oa bet divizet implijout niobiom hepken e 1949 ha ma voe niobiom degemeret gant an IUPAC e 1950 goude ur meni brezel a badas tost da gant vloaz.\nUr metal orjalennus eo an niobiom, da lavaret eo e c'haller e astenn hep na dorrfe — kaletoc'h e teu pa vez dambur avat.\nDreistreüs e teu da vezañ pa vez lakaet yenoc'h eget -150 ° C.\nE 2 468 °C e teuz an niobiom. Diaes-tre eo e oksidañ, ha pa zeuer a-benn e c'han gwiskadoù kaeelloù.\nPeuzheñvel ouzh re an tantalom eo perzhioù kimikel an niobiom, ha dre m'eo marc'hadmatoc'h ha paotoc'h e vez alies arveret Nb e-lec'h Ta.\n93Nb eo an izotop stabil nemetañ a zo en natur. Tremen 32 izotop all zo bet kevanaozet, eus 81Nb betek 113Nb, 92Nb o vezañ an hini stabilañ (hanter-vuhez : 34,7 milion a vloavezhioù).\nAdalek ar bloavezhioù 1920 e voe merzet e talvez an niobiom da greñvaat an dir, ar pezh a reer hiziv c'hoazh : war-dro 90 % eus an niobiom a vez kenderc'het a ya da fardañ dir evit ar greanterezh nukleel, ar c'hirri-nij, ar fuc'helloù hag all.\nKendeuzet gant germaniom (Nb3Ge), staen (Nb3Sn) pe ditaniom (NbTi) e teu an niobiom da vezañ dreistreüs pa c'houzañv redoù tredan kreñv ha gwarellvaezioù ; dre ar perzh-se e farder mekanikoù-tredan ha tredanwarelloù, hag ivez binvioù evit ar vezegiezh.\nStrinkennoù niobat litiom LiNbO3 zo arveret er pellgehenterezh (pellgomzoù hezoug, gouluzerioù luc'hek).\nEr brageriz ez implijer niobiom da reiñ livioù d'ar metaloù, hag ivez abalamour ma ne ro allergiezh ebet ; en abeg d'ar pezh diwezhañ-mañ e vez an niobiom arveret er surjianerezh.\nUr metal nobl eo an niobiom er voneizoniezh evel an aour pe an arc'hant, a-benn lakaat livioù hag arlivioù er metal.\nMolibden ha vanadiom a c'hall erlec'hiañ an niobiom en dir, evel tantalom ha titaniom ; prierezhioù, wolfram, tantalom ha molibden a vez lakaet e-lec'h niobiom en ardivinkoù a rank labourat e gwrezverkoù uhel.\nAlies avat ne vez ket an erlec'hiadoù par d'an niobiom er greantelezh, evit abegoù efedusted pe goust.\n↑ Frenesius' Journal of Analytical Chemistry (de) Liamm oberiant 16 HER 12\n↑ GUPTA C. K. & SURI A. K., Extractive Metallurgy of Niobium, CRC Press, 1994 ISBN 978-0-8493-6071-8 (en)\n↑ Pure and Applied Chemistry (IUPAC) (en) Liamm oberiant 16 HER 12\nAdtapet diwar « https://br.wikipedia.org/w/index.php?title=Niobiom&oldid=1974813 »


Bibl/Levr ar Profed Baruc’h - Wikimammenn\nBibl/Levr ar Profed Baruc’h\nL. Prud’homme, 1866 (Levr kentañ Eil levr, p. 138-147)\n◄ Keinvanou Jérémias. Levr ar Profed Baruc’h. Levr ar Profed Ézékiel. ►\nAR PROFED BARUC’H.\nIuzévien Babilon a gâs levr Baruc’h da re Jérusalem.\n1. Chétu gériou al levr a skrivaz Baruc’h, mâb Nérias, mâb Maasias, mâb Sédésias, mâb Sédei, mâb Helsias, pa édo é Babilon.\n2. Ér pempved bloaz, er miz ken̄ta, er seizved deiz eûz ar mîz, enn amzer ma oé kéméret Jéruzalem gan̄d ar C’haldéed, ha ma lékéjon̄t ann tân enn-hi,\n3. Baruc’h a lennaz gériou al levr-zé dirâk Jéc’honias, mâb Joakim, roué Juda, ha dirâg ann holl bobl a zeûé da zélaoui lenna al levr-zé,\n4. Ha dirâg ar ré vrâz, ha mipien ar rouéed, ha dirâg ann hénaoured, ha dirâg ar bobl, adaleg ar bihana bétég ar brasa, eûz ar ré holl a choumé e Babilon, é-tâl ster Sodi.\n5. Hag ar ré hé glevé a wélé, a iuné, hag a bédé dirâg ann Aotrou.\n6. Arc’han̄t a zastumchon̄t, hervez ma hellaz pép-hini anézhô hé ôber ;\n7. Hag é kaschon̄t anézhan̄ da Jéruzalem da Joakim ar Bélek-brâz, mâb Salom, ha d’ar véleien all, ha d’ann holl bobl en em gavaz gan̄t-han̄ é Jéruzalem,\n8. Enn amzer ma oa bét rôet d’ézhan̄ listri templ ann Aotrou, péré a oa bét tennet eûz ann templ, évid hô digas adarré é douar Juda, ann dekved deiz eûz a viz Sivan : al listri arc’han̄t eo a oa bét lékéat da ôber gan̄t Sédésias, mâb Josias, roué Juda ;\n9. Goudé m’en dôa Nabukodonosor, roué Babilon, kéméret Jékonias, ar brin̄sed hag ann holl ré vrâz, ha pobl ar vrô, ha m’en dôa hô c’haset éréet eûz a Jéruzalem da Vabilon.\n10. Hag é lékéjon̄t da lavarout da ré Jérusalem : Chétu é kasomp d’é-hoc’h arc’han̄t : prénit gan̄t-han̄ loéned, hag ézan̄s greûnek, ha kennigit-hô é sakrifiz, évid ar péc’hed, war aoter ann Aotrou hon Doué :\n11. Ha pédit évit buez Nabokodonosor, roué Babilon, hag évit Baltassar hé vâb, évit ma vézô hô deisiou war ann douar ével deision ann én̄v.\n12. Ra rôi ann Aotrou ners d’é-omp, ha ra sklérai hon daoulagad, évit ma vévimp dindân skeûd Nabukodonosor, roué Babilon, ha dindân skeud Baltassar hé vâb, ha ma servichimp anézhô pell-amzer, hâ ma kavimp grâs dira-z-bô.\n13. Pédit ivé ann Aotrou, hon Doué, évid-omp, ô véza ma hon eûz péc’het a-éneb ann Aotrou hon Doué, ha n’eo két distrôet hé frouden diwar-n-omp bété vréma.\n14. Lennit al levr-zé, hon eûz kaset d’é-hoc’h, évit béza rôet da anaout é templ ann Aotrou, enn deiz lîd, hag enn deiz déréad :\n15. Hag é léverrot : D’ann Aotrou hon Doue eo ar reizded, hôgen d’é-omp-ni eo ar vézégez a c’hôlô hon dremm ; ével ma her gwéleur enn deiz-man̄ é-kén̄ver Juda ha tûd Jéruzalem,\n16. Hag hor rouéed, hag hor prin̄sed, hag hor béleien, hag hor proféded, hag hon tadou.\n17. Péc’het hon eûz dirâg ann Aotrou, hon Doué ; n’hon eûz két krédet enn-han̄, ha n’hon eûz két fisiet enn-han̄.\n18. N’hon eûz két pléget d’ézhan̄, ha n’hon eûz két sélaouet mouéz ann Aotrou hon Doué, évit baléa hervez ar gourc’hemennou en deûz rôet d’é-omp.\n19. Adaleg ann deiz é péhini en deûz tennet hon tadou eûz a vrô ann Éjipt, bétég ann deiz-man̄, omb bét diskrédik é-kén̄ver ann Aotrou hon Doué : hag enn hon diroll, omp pelléet diout-han̄, évit na glevchemp két hé vouéz.\n20. Râk-sé eo bét kouézet war-n-omp kalz a reûsiou hag a vallosiou, en dôa diouganet ann Aotrou dré c’hénou Moizez hé zervicher, péhini en deûz tennet hon tadou eûz ann Éjipt, évit rei d’é-omp eunn douar é péhini é tirédé gouériou léaz ha mél, ével ma eo anat hiriô.\n21. Ha n’hon eûz két sélaouet mouéz ann Aotrou hon Doué, hervez holl lavariou ar broféded en deûz kaset d’é-omp.\n22. Ha pép-hini ac’hanomp en deûz heuliet hé wall-ioul, ha drougiez hé galoun, ô kééla douéed a-ziavéaz, hag oc’h ôber ann drouk, dirâg ann Aotrou hon Doué.\nAr Iuzévien a anavez pénaoz ann droug a c’houzan̄von̄t a zô ar c’hastiz dléed d’hô féc’héjou.\n1. Râk-sé ann Aotrou hon Doué en deûz sévénet hé c’hér, en dôa lékéat da lavarout d’é-omp, ha d’hor barnérien, péré hô deûz barnet Israel, ha d’hor rouéed, ha d’hor prin̄sed, ha da Israel holl ha da Juda ;\n2. Pénaoz é tigasché ann Aotrou war-n-omp drougou ker brâz, n’eûz két bét gwélet hen̄vel out-hô dindân ann én̄v, ével ma eo bet c’hoarvézet é Jéruzalem, hervez ma eo skrivet é lézen Moizez,\n3. Ma tebrché eunn dén kîg hé vâb ha kîg hé verc’h.\n4. Hag ann Aotrou en deûz hô lékéat étré daouarn ann holl rouéed a zô enn-drô d’é-omp, évit béza da c’hoab d’ann dûd, ha da skouér a reûz é-touez ann holl boblou é-kreiz péré en deûz hor skiñet.\n5. Ha ni a zô bét sklaved é léac’h béza bét mistri, ô vézâ ma hon eûz péc’het a-éneb ann Aotrou hon Doué, ha n’hon eûz két sen̄tet oud hé vouéz.\n6. D’ann Aotrou hon Doué eo ar reizded ; hôgen d’é-omp-ni ha d’hon tadou eo ar vézégez a c’hôlô hon dremm, ével ma her gwéleur enn deiz-man̄.\n7. Râg ann Aotrou en dôa diouganet ann holl zroug a zô deûet da gouéza war-n-omp.\n8. Ha n’hon eûz két lékéat hor péden dirâk dremm ann Aotrou hon Doué, évit ma en em denché pép-hini ac’hanomp eûz hé wall hen̄chou.\n9. Râk-sé ann Aotrou en deûz beḻet war ann drougou, hag en deûz hô digaset war-n-omp ; ô véza ma eo gwirion ann Aotrou enn hé holl ôberiou, é kémen̄t en deûz gourc’hémennet d’é-omp :\n10. Ha nî n’hon eûz két sélaouet hé vouéz, évit baléa é kélennou ann Aotrou en deûz rôet ha lékéat dira-z-omp.\n11. Hôgen bréma, Aotrou, Doué Israel, péhini éc’h eûz tennet da bobl eûz a zouar ann Éjipt gan̄d eunn dourn kré, gan̄d arouésiou ha burzudou, gan̄d da c’halloud brâz, gan̄d da vréac’h uc’hel, hag éc’h eûz gréat d’id eunn hanô brâz ével ma eo anat enn deiz-man̄ :\n12. Péc’het hon eûz ; gwall ôberiou hon eûz gréat ; ar fallagriez hon eûz gréat, Aotrou hon Doué, a-énep da holl c’hourc’hémennou reiz.\n13. Distrô da vuanégez diwar-n-omp, ô véza ma omp choumet nébeût é-kreiz ar brôadou é péré éc’h eûz hor skiñet.\n14. Sélaou, Aotrou, oud hor pédennou, hag oud hor garmou, ha dieûb ac’hanomp enn abek d’id ; ha laka ac’hanomp da gavout gras dirâg ar ré hô deûz hon dizouget aman̄ :\n15. Évit ma wézô ann douar holl pénaoz eo té ann Aotrou hon Doué, ha pénaoz Israel hé wenn a zô hanvet da bobl.\n16. Sell ouz-omp, Aotrou, eûz da di san̄tel ; dinaou da skouarn, ha sélaou ouz-omp.\n17. Digor da zaoulagad ; ha gwel pénaoz né két ar ré varô péré a zô er bez, hag a zô bét rannet hô éné digan̄d hô c’horf, a rôi énor ha gloar d’ann Aotrou :\n18. Hôgen ann éné eo péhini a zô doaniet enn abek d’ann droug en deûz gréat, péhini a zô kroummet ha gwévet, gan̄d hé zaoulagad er morc’hed ; ann éné naouneg eo a rôi d’id, Aotrou, ann énor hag ar c’hloar.\n19. Râk né két oc’h en em harpa war reizded hon tadou é réomb hor péden, hag é c’houlennomp da drugarez, ô Aotrou hon Doué.\n20. Hôgen ô véza ma éc’h eûz kaset ouz-omp da vuanégez ha da frouden, ével ma ez pôa hé ziouganet dré c’hénou da zervicherien ar broféded, ô lavarout :\n21. Ével-henn é lavar ann Aotrou : Soublit hô skoaz hag hô chouk, hag en em likiit dindan galloud roué Babilon, hag é choumot azézet enn douar em eûz rôet d’hô tadou.\n22. Ma na zélaouit két mouéz ann Aotrou, hô Toué, ha ma na blégit két da roue Babilon, mé hô lakai da von̄d er-méaz eûz a gériou Juda, hag er-méaz eûz a Jéruzalem.\n23. Tenna a rinn digan-é-hoc’h ar c’hanaouennou c’houék, ar c’hân laouen, mouéz ar pried, ha mouéz ar bried, ha na choumô két enn hô touar a lerc’hiou anat é vé bét tûd enn-hô.\n24. Hag ô véza n’hô deûz két hon tadou sélaouet da vouez, ha n’hô deûz két pléget da roué Babilon, éc’h eûz sévénet ar gériou ez pôa diouganet dré c’hénou da zervicherien ar broféded, ô lakaat da zizougen er-méaz eûz hô léac’h eskern hor rouéed, hag eskern hon tadou.\n25. Ha chétu hô deûz gouzan̄vet grouéz ann héol ha réô ann nôz ; hag eul lôd brâz anézhô a zô marô é gwall boaniou, gan̄d ann naoun, ha gan̄d ar c’hlézé, hag er-méaz eûz hô brô.\n26. Lékéat éc’h eûz ivé ann templ é péhini é oa pédet da hanô, er stâd ma her gwéleur hiriô, enn abek da fallagriez tî Israel ha tî Juda.\n27. Ha koulskoudé éc’h eûz gréat enn hor c’hén̄ver, Aotrou hon Doué, hervez da holl vadélez, hag hervez da drugarez vrâz ;\n28. Ével ma éc’h eûz hé lavaret dré c’hénou Moizez da zervicher, enn deiz ma éc’h eûz gourc’hémennet d’ézhan̄ skriva da lézen évit bugalé Israel,\n29. O lavarout : Ma na sélaouit két va mouéz, al lôd brâz-zé a dûd a vézô trôet enn eunn niver bihan é-touez ar brôadou é-kreiz péré em bezô hô skiñet :\n30. Râk mé a oar pénaoz ar bobl-zé na zélaouô két ac’hanoun ; râg eur bobl eo a zô kalet hé benn. Hôgen distrei a rai enn-hañ hé-unan é douar hé sklavérez :\n31. Hag hî a wezô pénaoz eo mé ann Aotrou, hô Doué. Eur galoun a rôinn d’ézhô, hag é poellin̄t ; ha diskouarn, hag é klevin̄t.\n32. Va meûli a rain̄t é douar hô sklavérez ; ha va hanô a zeûiô da goun d’ézhô.\n33. Dilézel a rain̄t hô c’haléder hag hô drougiézou, ô véza ma hô dévézo koun eûz a hen̄t hô zadou, péré hô deûz péc’het em énep.\n34. Hag é asgalvinn anézhô enn douar em boa touet é rôjenn da Abraham, da Izaak ha da Jakob : hag hî a vézô mistri énô : hag é paottinn anézhô, ha na zigreskin̄t mui.\n35. Ober a rinn gan̄t-hô eur gévrédigez all a vézô peûr-baduz, évit ma vézinn da Zoué d’ézhô, ha ma vézin̄t da bobl d’in : ha na likiinn mui bugalé Israel, va fobl, da von̄d er-méaz eûz ann douar em eûz rôet d’ézhô.\n27. Ann Aotrou n’en deûz két hô dilennet, ha n’hô deûz két kavet hen̄t ar furnez ; râk-sé eo in̄t bét kollet.\n28. Hag ô véza n’hô deûz két bét ar furnez, in̄t bét kollet gan̄d hô diboell.\n29. Piou a zô bét piñet enn én̄v, hag en deûz hé digéméret, pé en deûz hé digaset eûz a greiz ar c’hoabr ?\n30. Piou en deûz treûzet ar môr ; hag en deûz hé c’havet ? Hag eo bét gwell gan̄t-han̄ hé digas gan̄t-han̄ egéd ann aour ar glana ?\n31. Dén na anavez hé hen̄chou, dén na en̄klask raven̄chou.\n32. Hôgen ann hini a oar pep-trâ a anavez anézhi : hé c’havet en deûz gan̄d hé boell, hén̄ péhini en deûz starteet ann douar da-vikenn, hag en deûz hé leûniet a loéned hag a anévaled :\n33. Hén̄ péhini a gâs ar goulou, hag a îa, a c’halv anézhan̄, hag é sen̄t out-han̄ enn eur gréna.\n34. Ar stéred hô deûz rôet hô goulou pép-hini enn hé léac’h, hag in̄t en em laouénéet.\n35. Galvet in̄t bét, hag hô deûz lavaret : Chétu nî ; hag hî hô deûz luc’het a ioul vâd évid ann hini en deûz hô c’hrouet.\n36. Hen-nez eo hon Doué ; hag hini all é-béd na vézô kavet klôk dira-z-han̄.\n37. Hén̄ eo en deûz kavet holl hen̄chou ar c’hélen, hag en deûz hô diskouézet da Jakob hé zervicher ha da Israel hé viñoun.\n38. Goudé-zé eo bét gwélet war ann douar, hag en deûz komzet gan̄d ann dûd.\nJéruzalem a lén̄v war goll hé vugalé a zô bét kaset é sklavérez.\n1. Hé-man̄ eo levr gourc’hémennou Doué, hag al lézen a badô da-vikenn. Kémen̄d hini a virô anézhi a dizô ar vuez ; hag ar ré hé dilézô, a gouézô er marô.\n2. Distrô, Jakob, ha kémer-hi : balé enn hé hen̄t oud hé skéd, hag out sklerder hé goulou.\n3. Na rô ket da c’hloar da eunn all, na da c’halloud da eur vrôad a-ziavéaz.\n4. Euruz omb, Israel, ô véza ma en deûz disklériet Doué d’é-omp ar péz a zô hétuz d’ézhan̄.\n5. Béz kalounek, ô pobl Doué, en̄vor Israel.\n6. Gwerzet oc’h bét d’ar brôadou, hôgen na viot két kollet a-grenn. Lékéat oc’h bét étré daouarn hoc’h énébourien ô véza ma hoc’h eûz didennet war-n-hoc’h buanégez ha frouden Doué.\n7. Argadet hoc’h eûz ouz-hoc’h ann Doué peûr-baduz péhini en deûz hô krouet, ô kenniga sakrifisou d’ann diaoulou, ha nann da Zoué.\n8. An̄kounac’héet hoc’h eûz ann Doué en deûz hô maget, hag hoc’h eûz doaniet Jéruzalem hô magérez.\n9. Râg gwélet é deûz buanégez Doué a zeûé da gouéza war-n-hoc’h, hag é deûz lavaret : Sélaouit, tûd Sion, Doué en deûz digaset d’in eur c’hlac’har vrâz :\n10. Va fobl, va mipien ha va merc’hed a wélann er sklavérez, é péhini in̄t bét kaset gan̄d ann Doué peûr-baduz.\n11. Hô maget em bôa el lévénez, hô gwélet em eûz ô von̄t er gwélvan hag enn doan.\n12. N’en em laouenéet dén ô wélout ac’hanoun in̄tan̄vez ha man̄tret : gan̄t eul lôd brâz ounn bét dilézet, enn abek da béc’héjou va bugalé, ô véza ma in̄t bét distroet diouc’h lézen Doué.\n13. N’hô deûz két anavérez hé varnédigézou ; n’hô deûz két baléet é hen̄chou gourc’hémennou Doué ; ha n’hô deûz két rénet hô c’haméjou gan̄t reizded é raven̄chou ar wirionez.\n14. Ra zeûi tûd Sion, ha ra arvestin̄t sklavérez va mipien ha va merc’hed, é péhini in̄t bét kaset gan̄d ann Doué peûr-baduz.\n15. Rak digaset en deûz out-hô eur vrôad a bell, gwall dûd, eûz a eunn iéz dizanaf ;\n16. Péré n’hô deûz két bét a azaouez évid ar ré gôz, nag a druez évid ar ré iaouan̄k, péré hô deûz lamet digan̄d ann in̄tan̄vez ar péz a garé ar muia, hag hô deûz hé man̄tret ô skrapa gan̄t-hi hé bugalé.\n17. Évid-oun-mé pénaoz é helfenn-mé hô skoazella ?\n18. Hôgen ann hini en deûz digaset ann drouk-zé war-n-hoc’h eo, a zieûbô ac’hanoc’h eûz a zaouarn hoc’h énébourien.\n19. Kerzit, va bugalé, kerzit : évid-oun-mé é chouminn va-unan.\n20. Tennet em eûz va zaéou a lîd, gwisket em eûz eur sac’h, eur zaé a béden ; hag é c’harminn étrézég ann Uc’hel-Meûrbéd a-héd va deisiou.\n21. Bézit kalounek, va bugalé, ha garmit étrézég ann Aotrou ; hag hén̄ hô tennô eûz a zaouarn ar brin̄sed, hoc’h énébourien.\n22. Râk bépréd em eûz gédet hô tieûb ; hag ann hini a zô san̄t am laka da véza laouen, gan̄d ar gwél eûz ann drugarez a skuḻô war-n-hoc’h hor Salver peûr-baduz.\n23. Hô kwélet em eûz ô von̄t-kuît er gwélvan hag enn hirvoud : hôgen ann Aotrou hô tigasô d’in gan̄d dudi ha gan̄t lévénez da-vikenn.\n24. Râg ével m’hô deûz ar brôiou enn-drô da Zion gwélet ar sklavérez é péhini oc’h bét kaset gan̄d Doué, é wélin̄t ivé ann dieûb a gasô Doué d’é-hoc’h, ô tigas war-n-hoc’h eur c’hloar vrâz hag eur skéd peûr baduz.\n25. Va bugalé, gouzañvit gan̄d habaskded ar vuanegez a zô kouézet war-n-hoc’h : râk da énébour en deûz da heskinet ; hôgen abarz némeûr é wéli hé zisman̄tr, hag é piñi war hé chouk.\n26. Va bugalé téner hô deûz kerzet é hen̄chou garô : râk kaset in̄t bét ével eur van̄den dén̄ved é preiz d’hô énébourien.\n27. Bézit kalounek, va bugalé : garmit étrézég ann Aotrou ; râg ann hini en deûz hô rénet, en dévézô koun ac’hanoc’h.\n28. Hô spéred en deûz hô touget da fazia ô tistrei diouc’h Doué ; hôgen ô trei a-névez étrézég enn-han̄, é kéélot anézhan̄ gan̄d dék kwéach mui a véôder.\n29. Râg ann hini en deûz digaset ann drouk-zé war-n-hoc’h, a roi d’é-hoc’h eul lévénez peûr-baduz, oc’h hô tieûbi.\n30. Béz kalounek, Jéruzalem ; râg ann hini en deûz rôet eunn hanô kaer d’id eo a béd ac’hanod.\n31. Ar ré zrouk péré hô deûz da heskinet, a vézô kaset-da-gét ; hag ar ré a zô en em laouénéet eûz da zisman̄tr, a vézô kastizet.\n32. Ar c’hériou é péré eo bét sklaved da vugalé, a vézô kastizet ; hag ivé ann hini é deûz digéméret da vugalé ;\n33. Râg ével ma eo en em laouénéet eûz da zisman̄tr, ével ma eo bét enn dudi eûz da lamm, ével-sé é vézô glac’haret-brâz gan̄d hé disman̄tr hé-unan.\n34. Garmou hé lévénez a vézô mouget, goudé hé dudi é teûi ann daélou.\n35. Ann Doué peûr-baduz a lakai da gouéza tân war-n-ézhi er c’han̄tvédou da zon̄t, hag a-héd kalz a amzer é choumô ann diaoulou enn-hi.\n36. Sell, Jéruzalem, étrézég ar sâv-héol, ha gwél al lévénez a gâs Doué d’id.\n37. Râk chétu da vugalé éz pôa gwélet ô von̄t-kuît évit béza skiñet é meûr a léac’h, a zistrô kévret hervez gér ann Doué san̄tel, adaleg ar sâv-héol bétég ar c’hûs-héol ; hag hî a veûl Doué gan̄t lévénez.\nAr profed a c’hourc’hémenn da Jéruzalem na wélô mui, hag a ziougan distrô ar sklaved.\n1. Diléz, Jéruzalem, da zaé a gaon̄ hag a c’hlac’har, ha gwisk ar skéd hag ann énor eûz ar c’hloar peûr-baduz a zeû d’id digan̄d Doué.\n2. Doué a wiskô d’id ével diou zaé a reizded (M), hag a lakai war da benn eur mitr a énor peûr-baduz.\n3. Râk Doué a ziskouézô d’ar ré holl a zô dindân ann én̄v ar skéd en dévézô lékéat enn-od.\n4. Hé-man̄ eo ann hanô a roi Doué d’id da-vikenn : Péoc’h ar reizded, hag énor ar feiz.\n5. Saô, Jéruzalem, ha choum enn da zâ : sell étrézeg ar sâv-héol, ha gwél da vugalé péré a zistrô kévret, hervez gér ann Doué san̄tel, adaleg ar sâv-héol béteg ar c’hûs-héol ; hag hî a veûl Doué gan̄t lévénéz.\n6. Pa in̄t éat kuît diouz-id, in̄t bét kaset war droad gan̄d hô énébourien ; hôgen pa hô lakai ann Aotrou da zistrei, é vézin̄t douget gan̄d énôr, évél bugalé ton̄ket d’eur rouan̄telez.\n7. Râk Doué en deûz lékéat enn hé benn izélaat ann holl vénésiou uc’hel, hag ar rec’hier peûr-baduz, ha leûnia ann traon̄iennou évit lakaat kompez ann douar, ma kerzô buan Israel évit gloar Doué.\n8. Ar c’hoajou ivé hag ann holl wéz c’houés-vâd, a zishéoliô Israel gan̄t gourc’hémenn Doué.\n9. Râk Doué a zigasô Israel gan̄t lévénez, gan̄t goulou hé véûrded, gan̄d hé drugarez, hag ar reizdéd a zeû diout-hañ.\nJérémias a ziougan pénaoz ar Iuzévien sklaved é Babilon a zistrôi goudé seiz gwenn.\nDiskriv al lizer a gasaz Jérémias d’ar Iuzévien sklaved, a dlié roué ar Vabilonied da gâs da Vabilon, évit rei da anaout d’ézhô ar péz en dôa Doué gourc’hémennet d’ézhan̄ da lavarout d’ézhô.\n1. Enn abek d’ar péc’héjou hoc’h eûz gréat dirak Doué, é viot kaset da sklaved da Vabilon gan̄t Nabukodonosor, roué ar Vabilonied.\n2. Pa viot éta é Babilon, é choumot énô pell amzer, hag a-héd meûr a vloaz, bétég ar seizved gwenn ; ha goudé-zé hô likiinn da zon̄t ac’hanô é péoc’h.\n3. Hôgen brémâ, c’houi a wélô é Babilon douéed aour hag arc’han̄t ha mein, ha koat, a zougeur war ann diskoaz, hag a zô doujet-brâz gan̄d ar brôadou.\n4. Likiid évez na heûliac’h ôberiou ann diavésidi-zé, ha na zoujac’h ann douéed-zé, ha na zeûjé ann doujan̄s-sé d’hô touella.\n5. Pa wélot éta eûl lôd braz a dud araog hag adré oc’h azeûli ann douéed-sé, livirit enn hô kaloun : Té eo, Aotrou, a dléeur da azeûli.\n6. Rak va éal a zô gan-e-hoc’h, ha mé va-unan a ziwallô hô puez.\n7. Téod ann douéed-zé a zô bét bénet gan̄d ar c’hizeller ; ar ré c’hôlôet a aour pé a arc’han̄t n’hô deûz néméd ann doaré ; ha na hellon̄t két komza.\n8. Ével ma kin̄kleur eur plac’h-iaouan̄k a gâr ar kin̄klérézou, ével-sé goudé ma eo gréat ann douéed-zé, é kin̄kleur anézhô gan̄d aour.\n9. Douéed ann dûd-zé hô deûz évit-gwir kurunennou aour war hô fenn ; hô béleten a dénn ann aour hag ann arc’han̄t diout-hô, hag hô mir évit-hô hô-unan.\n10. Eûz ann aour-zé ô rôon̄t da dûd c’hadal, hag é kin̄klon̄t merc’hed fall (M) gan̄t-hô ; ha goudé ma in̄t bét azrôet d’ézhô gan̄d ar merc’hed fall (M}, é kin̄klon̄t a-névez gan̄t-hô hô douéed.\n11. Ann douéed-zé na hellon̄t két en em ziwallout dioud ar mergl hag ar prén̄ved.\n12. Goudé ma hô deûz hô gwiskét gan̄d eur zaé limestra, é torchon̄t hô dremm, enn abek d’al lôd brâz a boultr a zav enn-drô d’ézhô.\n13. Unan anézhô a zoug eur walén roué ével eunn dén brâz, ével réner eur vrô ; ha na hélfe két lakaad da vervel ann hini a wall-aozché anézhan̄.\n14. Eunn all en deûz enn hé zourn eur c’hlézé pé eur vouc’hal ; hôgen na hell két en em ziwallout gan̄t-hô nag er brézel na diouc’h al laéroun. Dré gémen̄t-sé eo anat d’é-hoc’h penaoz n’in̄t két douéed.\n15. N’hô doujit két éta : ével ma eo didalvez eur pôd torret gan̄d eunn dén, ével-sé eo ann douéed-zé.\n16. Pa hô lékéeur enn eunn ti, ar poultr a zav eûz a dreid ar ré a zeû ébarz a c’hôlô hô daoulagad.\n17. Ével eunn dén péhini en deûz gwallet eur roué a zô serret-dindân kalz a zoriou, pé ével eur c’horf-marô diskennet enn eur béz, ével-sé béleien ann douéed-zé hô serr dindân kalz a botaḻou hag a voraḻou, gan̄d aoun na ven̄t skrapet gan̄d al laéroun.\n18. Kleûzeûriou a énaouon̄t dira-z-hô, hag eul lôd brâz ; hôgen na wélon̄t hini anézhô : ével treûstou in̄t enn eunn ti.\n19. Ann dûd a lavar pénaoz ann aéred péré a zô ganet eûz ann douar, a lîp kaloun ann douéed-zé, pa eo gwir pénaoz in̄t debret, hî hag hô saéou, hép ma her merzon̄t.\n20. Dû é teû hô dremm gan̄d ar môged a zâv enn ti é péhini émin̄t.\n21. Ar c’haouenned, ar gwévélied hag al laboused all a nich war hô fennou, hag ar c’hisier a réd war hô c’horfou.\n22. Anavézit éta dré-zé pénaoz n’in̄t két douéed ; ha na zoujit két anézhô.\n23. Ann aour gan̄t péhini in̄t gréat n’eo néméd évid ann doaré. Ma na denneur két ar merkl diout-hô, na luc’hin̄t két : ha pa in̄t bét teûzet, n’hô deûz két hé verzet.\n24. Kér in̄t bét prénet, pétrâ-bennâg na oa két a vuez enn-hô.\n25. War ziskoaz ar ré all in̄t douget, ô véza n’hô deûz két a dreid ; ével-sé é tiskouézon̄t d’ann dûd hô dinerzded. Ra vézô éta gôloet a véz ar ré a azeûl anézhô.\n26. Mar kouézon̄t d’ann douar, na savin̄t két anézhô hô-unan : ha ma n’hô dalc’heur két éeun, na choumin̄t két enn hô zâ ; ével da ré varô eo réd dougen d’ézhô ar rôou.\n27. Hô béleien a werz hô hostivou, hag a râ anézhô ar péz a garon̄t ; gragez ar ré-man̄ a gémer ivé ar péz a fell d’ézhô, hép rei lôd d’ar ré glañv na d’ar ré baour.\n28. Ar merc’hed névez-gwilioudet, hag ar ré a zô hô misiou gan̄t-hô, a laka hô daouarn war hô sakrifisou. Pa ouzoc’h éta dré-zé pénaoz n’in̄t két douéed, na zoujit két anézhô.\n29. Pérâg éta in̄t-hi galvet douéed ? O véza ma kennig ar merc’hed rôou d’ann douéed arc’han̄t, hag aour, ha koat ;\n30. O véza ma eo azézet hô béleien enn hô zemplou, hag hi gwisket gan̄t saéou roget, hô fenn hag hô barô touzet, ha noaz ha dizôlô hô fenn.\n31. Iuda a réoñt étrézég hô douéed ével enn eur banvez kaon̄.\n32. Hô bélein a denn hô zaéou digan̄t-hô, évit gwiska gan̄t-hô hô gragez hag hô bugalé.\n33. Mar gra eur ré drouk d’ézhô, pé mar gra vâd, na hellon̄t két hé zisteûrel : na hellon̄t két lakaad eunn dén da roué, na tenna ar gurunen diwar hé benn.\n34. Na hellon̄t két ivé rei ar madou, na disteûrel ann drouk. Ma en deûz gréat eur ré eur gwéstl d’ézhô, ha ma n’en deuz két hé zévénet, na rain̄t droug é-béd d’ézhan̄ évit sé.\n35. Na zieûbon̄t dén eûz ar marô, ha na dennon̄t két ann dén dinerz eûz a zaouarn ann dén galloudek.\n36. Na rôon̄t két ar gwéled d’ann dén dall, ha na dennfen̄t két eunn dén eûz ar reûz.\n37. N’hô dévézô két a druez oud ann in̄tan̄vez, ha na rain̄t két a vâd d’ann emzivaded.\n38. Ann douéed-zé a zô hen̄vel oud ar vein a denneur eûz a eur ménez ; douéed koat, mein, aour, hag arc’han̄t in̄t. Ar ré a azeûl anézhô a vézô gôloet a véz.\n39. Pénaoz éta é helleur hô sellout hag hô gervel ével douéed ?\n40. Ar C’haldéed hô-unan a vézéka anézhô : râk pa glevon̄t pénaoz éz eûz eunn dén péhini a zô mûd ha na hell két komza, é kennigon̄t anézhan̄ da Vel, hag é c’houlennon̄t digan̄t-han̄ enn-aner m’hel lakai da gomza.\n41. Ével pa helfé merzout ar ré n’hô deûz két a fin̄v : ével-sé pa vennin̄t gan̄t poell, é tilézin̄t hô-unan anézhô ; rak difin̄v eo hô douéed.\n42. Merc’hed a wéleur azézet er ruou, hag hî kerdin enn-drô d’ézhô, ô tévi eskern olived.\n43. Ha pa zeû unan anézhô da véza kaset gan̄d eunn tréméniad-bennâg évit kouska gan̄t-han̄, hou-man̄ a rébech d’ann hini a zô enn hé c’hichen pénaoz né két bét kavet ével-t-hi dellézeg a énor, ha pénaoz né két bét torret hé c’horden.\n70. Hén̄vel in̄t oud ar spern gwenn a zô enn eur park, war béhini é teû ann holl laboused da arzaôi. Hô doueed koat, aour, hag arc’han̄t a zô c’hoaz hén̄vel oud ur c’horf-marô a daoleur enn eul léac’h dû ha tén̄val.\n71. Ar prén̄ved ô skriña ann diḻad tané ha limestra a zô war-n-ézhô, a ziskouéz a-walc’h pénaoz n’in̄t két douéed. Hî hô-unan a zô débret gan̄t-hô ; ha dré-zé é teûon̄t da vézégez d’ar vrô holl.\n72. Gwell eo eunn dén reiz péhini n’en deûz két a idolou ; rag ann dismégañsou a bellai diout-han̄.\nAdtapet diwar « https://br.wikisource.org/w/index.php?title=Bibl/Levr_ar_Profed_Baruc’h&oldid=58869 »\nKemmoù diwezhañ degaset d'ar bajenn-mañ d'an 28 Kzu 2013, da 17:44.


Vefa de Bellaing - Wikipedia\nVefa de Bellaing pe Genovefa de Bellaing, bet ganet Geneviève Charbonnier de Sireuil e Karaez d'an 19 a viz Gwengolo 1909 hag aet da Anaon e Gwengamp d'ar 16 a viz Ebrel 1998, a oa un emsaverez vreton hag he devoa pledet kalz gant buhez ar brezhoneg. En abeg d'an emouestl dizehan er yezh he devoa diskouezet he buhez-pad e oa bet deroet Kolier an Erminig dezhi da-geñver al lid bet dalc'het e Roazhon e 1988.\nKrouet e oa bet ur c'helc'h keltiek ganti e 1938 a-raok reiñ dorn d'ar vreudeur Herri ha Ronan Kaouisin da sevel ar gelaouenn skeudennaouet O lo lê evit ar re yaouank e 1940. E 1947, a-gevret gant Ronan Huon ha Zavier Langleiz, he devoa savet Kamp Etrekeltiek Ar Vrezhonegerion a renas-hi e-pad ouzhpenn pemp bloaz warn-ugent. Ur vrezhonegerez a-vihanik ne oa ket ha deskiñ a reas brezhoneg dre gentelioù dre lizher Skol Ober : goude bezañ bet kelennerez a-youl vat enni ez eas da renerez ar gevredigezh-mañ da-heul Marc'harid Gourlaouen. Ganti e oa bet savet Oaled Abherve e Sant-Brieg e 1962.\nLevraouegerez diouzh he micher, bet e oa bet sekretourez ar gevredigezh Kuzul ar Brezhoneg ivez koulz ha hini Priz Langleiz.\nSot e oa gant al lennegezh, ha roet he devoa fiñv d'he fluenn ivez, koulz e galleg hag e brezhoneg, dindan hec'h anv pe anvioù-pluenn, evel Soaz Kervahe pa skrive e brezhoneg, pe Herve Huiban evit ar gelaouenn Armor Magazine.\nEstreget al lennegezh a oa Vefa de Bellaing ran ganti, peogwir e oa ur songarourez hep he far ivez (seniñ a rae ar violin alto). Kroget ganti e 1985 e savas, e galleg, un Dictionnaire des compositeurs de musique de Bretagne hag a oa aet e-maez e miz Meurzh 1992. Skrivet he devoa dreist-holl e-barzh ar gelaouenn Al Liamm an oberennoù liesseurt da-heul :\nBrezel, en niverenn 141 (Gouere-Eost 1970)\nAn Alumetez, en niverenn 143 (Du-Kerzu 1970)\nAr peskig ruz, en niverenn 178 (Gwengolo-Here 1976)\nKontadenn evit Meurlarjez, en niverenn 224-225 (Mae-Eost 1984)\nPlanedenn miz Kerzu, en niverenn 227 (Du-Kerzu 1984)\nVa-unan e-tal d'ar mor, en niverenn 88 (Gwengolo-Here 1961)\nNotennoù, en niverenn 125 (Du-Kerzu 1967)\nDeiz-ha-bloaz Marc'harid Gourlaouen (1908-1988), en niverenn 248-249 (Mae-Eost 1988)\nLennegezh bro-Japan, en niverenn 86 (Mae-Mezheven 1961)\nPaol Ladmirault, en niverenn 116 (Mae-Mezheven 1966)\nUl levr nevez gant Ronan Huon : An irin glas, en niverenn 116 (Mae-Mezheven 1966)\nAr beder flac'h roet dezho Priz Nobel al Lennegezh, en niverenn 122 (Mae-Mezheven 1967)\nSamuel Beckett, en niverenn 137 (Du-Kerzu 1969)\nPenaos renkañ levrioù ha pennadoù, en niverenn 166-167 (Gwengolo-Kerzu 1974)\nPaol Ladmirault, en niverenn 194 (Mae-Mezheven 1979)\nPaol ar Flemm, en niverenn 205 (Meurzh-Ebrel 1981)\nTesteni, en niverenn 213 (Gouere-Eost 1982)\nJean Sibelius, en niverenn 229 (Meurzh-Ebrel 1985)\nAr barzh persat 'Umar Khayyam, en niverenn 257 (Du-Kerzu 1989)\nYann Langlais, en niverenn 266 (Mae-Eost 1991)\nAdtapet diwar « https://br.wikipedia.org/w/index.php?title=Vefa_de_Bellaing&oldid=1887727 »\nKemm diwezhañ d'an 10 Du 2020 da 10:46


Kantikoù da Sant Erwan - Wikipedia\nKantikoù da Sant Erwan\nDaou gantik, da vihanañ, a zo anvet Kantik da Sant Erwan pe Kantik Zant Ervoan.\n1 Kantik Zant Ervoan\n1.1 Ar pozioù (embannadur 1936)\n2 Kantik da Sant Erwan\nKantik Zant ErvoanAozañ\nSavet e oa bet gerioù ar c'hantik Zant Ervoan, a grog gant N'en euz ket enn Breiz, N'en euz ket unan, gant an aotrou Jean François Le Pon da gentañ-penn, hag eñ kelenner e kloerdi bihan Landreger (1874-1883) ha kure hec'h iliz-veur da c'houde (1883-1891).\nAzasaet en devoa ton unan eus koshañ gwerzioù ar Barzaz Breiz, Lez-Breiz an anv anezhi : sinet e voe an imprimatur gant an eskob Eugène Bouché (1828-1888) d'an 18 a viz Mae 1883.\nE penn-kentañ miz Mae 1794, e-pad an Dispac'h Gall, e oa bet drastet iliz-veur Landreger ha distrujet bez Erwan Helouri gant ur batailhon soudarded c'hlas eus Étampes. Meneget en devoa ar skrivagner brezhonek Lan Inisan (1826-1891) an darvoud-mañ e kentañ levrenn e romant Emgann Kergidu (1877) : "Ker buan e voe klasket binviachoù, ha bolz sant Ivon ne zaleas ket da vezañ freuzet ha bruzunet." (Al Liamm, trivet embannadur 1977, pajenn 30). Savet e oa bet ar monumant gant an dug Yann V (1389-1442) evit enoriñ an den sant.\nSetu ma voe graet e soñj gant an aotrou 'n eskob Bouché, genidik eus Rostrenn, da adsevel ar bez disakret, harpet ma oa gant an istorour breizhat Arthur de La Borderie (1827-1901). Benniget e voe ar maen kentañ anezhañ d'an 19 a viz Mae 1886. Diwar daou boz warn-ugent ar c'hantik savet gant Le Pon e oa daouzek gouestlet d'ar bez nevez da vezañ savet. Lakaet d'ar 6 a viz Gwengolo 1888 ne voe ket an aotrou Bouché evit arvestiñ ouzh al lid-digeriñ dre ma'z eas da Anaon d'ar 4 a viz Mezheven e Landreger, siwazh dezhañ. Nullet e voe ar gouel : ret e voe gortoz anvidigezh an eskob nevez, ar pezh a voe graet d'an 28 a viz Eost 1889. Berraet e voe ar c'hantik da driwec'h poz a-benn lid-digeriñ nevez an 9 a viz Gwengolo 1890 hag an hini a veze graet Laouenanig Zant-Ervoan anezhañ a voe anvet da chaloni-enor gant an aotrou Pierre-Marie Fallières, eskob Sant-Brieg ha Landreger, e dibenn an tri devezh gouelioù. Embannet e voe dindan stumm ur follenn-nij, e ti an intañvez ar Flem e Landreger.\nAdkempennet e voe Kantik Zant Ervoan hag astennet e bozioù gant Juluen Sklison, kure e Landreger, hag embannet e 1936 el levrig Recueil de Cantiques A SAINT YVES (LES PRESSES BRETONNES - SAINT-BRIEUC), Kantik Zant Erwan e ditl ar wech-mañ. An doare-mañ eo a vez kanet c'hoazh hiziv an deiz.\nLenn a c'heller un doare all war lec'hienn Eskopti Sant Brieg ha Landreger (Kantik Sant Erwan), gwall souezhus gerioù kentañ ar c'hantik :\nNann, n’eus ket e Breizh, nann, n’eus ket unan Nann, n’eus ket ur sant, evel sant Erwan Nann, n’eus ket ur sant, evel sant Erwan\nEmichañs e oa bet gwallgomprenet gant saver ar gerioù-se stumm nac'h kozh Treger "N'en euz ket enn Breiz, N'en euz ket unan" a gaver er reoù orin. Displeget e oa bet kement-se gant person kozh Landreger Yann Talbot (1940-), gant kalz a vousfent, en ur filmig hag a c'heller gwelet war al lec'hienn KAOUENN.net : Kantik brudet sant Erwan ha fentigelloù, gant Yann Talbot, 31 a viz Mae 2009..\nAn hevelep gerioù a c'haller kavout e-barzh unan eus an danevelloù gant Anjela Duval, Pardon Sant Erwan an titl anezhi :\n« Ya, ya, ur pardon kaer, » a soñje Emari. 'N em ankouazh a reas memes da ganañ\nivez da heul ar prosesion gant e vouezh izel raoulet. Eñ hag en devoa bet biskoazh\nklevet den ebet anezhañ o kanañ er gêr.\nNa 'n eus ket e Breizh Na'n eus ket unan Na'n eus ket ur sant\nEvel sant Erwan.\nAr pozioù (embannadur 1936)Aozañ\nN'an neus ket e Breiz, n'an neus ket unan,\nN'an neus ket eur Zant, evel Zant Erwan (Diou wech).\n'Neus ket en Argoad, na mui en Arvor,\nKouls ha zant Erwan 'vit an dud a vor.\nN'an neus ket er vro, dre-holl e lerer,\nHag a ve ken mat 'vit al labourer.\n'Neus ket kaerroc'h skouer d'an dud a lezenn,\nEvit zant Erwan, skouer ar veleien.\nHa d'ar bevein gaez, ha d'an dud a boan,\nN'an neus ket gwelloc'h evit zant Erwan.\n'Neus ket eur chapel, hen beder enni,\nGant mui a galon 'vit er Vinihi.\nMar fell d'ac'h an tu da gât ho mennad,\nPedet zant Erwan, ha pedet ervat.\nPegen mat pedi, pa ver trubuilhet,\nElec'h ma pedas, ar Zant binniget.\nPegen brao pleustri an douar zantel,\nBet pleustret gwechal gant Zant Breiz-Izel ?\nEus a Gêrvarzin, stok d'ar Vinihi,\nE oa ginidik Erwan Helouri.\nEno e c'hanas eun devez hon zant,\nEr bla daouzek kant tri hag hanter-kant.\nEpad e vue, eur shouer 'vit an holl,\nBevomp eveltan, n'efomp ket da goll.\nD'e hanter-kant'la, e varvas neuze,\nHag a denn-askel, d'an Nenv e ine.\nN'an eus ket e Breiz, eun Iliz ken kaer,\nHag e Iliz-veur e kêr Landreger.\nEvit Zant Tual, hon Zad binniget,\nDre urz zant Erwan, ec'h eo bet savet.\nGoude e varo, e gorf archedet,\nEn e Illiz-Veur, a oe douaret.\nEur bobl tud, bemde, adaleg neuze,\nDeuas war e ve da bedi Doue.\nHa n'eo, ket hep mar, rak 'neus ket er vro,\nEur be 'ne gwelet mui a vurzudo.\nYan V, duk a Vreiz, 'vit hen enori,\nKaeraas e ve d'Erwan Helouri.\nAr be dismantret 'kerz an Dispac'h Vras,\n'Zo bet hadsavet, kaerroc'h 'vit biskoaz.\nEskob Zant Erwan, An Otrou Bouché,\nHen eo a reas adsevel ar be.\nKenkouls ha Treger, Goelo ha Kerne,\nA lakas o maen barz ar be neve.\nMa neus keut eur zant evel zant Erwan,\nKaerroc'h 'vit e ve, n'an neus ket unan.\nE miz Mae, bep'la, ve eur pardon kaer,\nPardon zant Erwan, e kêr Landreger.\nNeb a ya da Rom, ar Gêt-Veur gristen,\nWar be Pêr ha Pôl a lar eur bedenn.\nPlijout d'hon zant braz, neb a fell d'ean,\nA dle war e ve dont da zaoulinan.\nDeut 'ta, Kristenien, deut da Landreger,\nHa ne gollfet ket, zur mai, hoc'h amzer.\nDeut da Landreger, bet er Vinihi,\nE c'hoarzo diwac'h Erwan Helouri.\nDeut holl da bedi Erwan Kêrvarzin,\nHag e ve red d'ac'h dont war ho taoulin.\nA bep korn ar Vro, kentoc'h a bep ti\nWar be zant Erwan, deut holl da bedi.\nHag eur vech ma po, gant kalon pedet,\nEn Nenv, gant Erwan 'vefet selaouet.\nPedomp Bretoned, pedomp zant Erwan,\nBrasoc'h zant 'vitan n'an n'eus ket unan.\nKantik da Sant ErwanAozañ\nUr c'hantik all zo ivez\nAotrou Sant Erwan benniget,\nEnor ha skoazell hon bro,\nAn neb ho ped en deus bepred\nUn difennour en neñvou.\n1. En hon touez, eus a Sant Erwan\nBras eo or madoberou ;\nO soñjal enno pep unan\nA wir galon lavaro.\n2. En neñvou 'vel war an douar\nSant Erwan 'zo galloudus,\nHag e galon, d'an neb e gar,\n' Zo mat ho trugarezus.\n3. Ar vamm pe laver ur bedenn\nDa Sant Erwan beure-noz,\nKalon he mab 'vel ur rozenn\n'Dro war-du ar Baradoz.\n4. An devezhour, an den a boan,\nBemdez kent mont d'e zevezh,\nMar deu da bediñ Sant Erwan,\nA gano gant levenez :\n↑ Bet ganet e Plourivoù (Goueloù, Aodoù-an-Hanternoz, Breizh) d'ar 24 a viz Gouere 1848 hag aet da Anaon e Plougouskant (Aodoù-an-Hanternoz) d'ar 25 a viz Mezheven 1898.\n↑ Diwar-benn Morvan, roue Breizh e dibenn an VIIIvet kantved.\n↑ D'ar 4 a viz Mae.\n↑ Ne chome nemet ar pevar foz kentañ heñvel ouzh reoù 1883.\n↑ Ur c'henderv d'ar politiker gall Armand Fallières (1841-1931).\n↑ Oberenn glok Anjela Duval, Mignoned Anjela 2005, Eil embannadur reizhet, pajenn 818.\n↑ Vi-koukoug ; skouer eo ar ger.\n↑ Vi-koukoug ; Gêr eo ar ger.\n↑ Vi-koukoug ; mat eo ar ger.\nGeorges Provost ha Jean-Christophe Cassard, Saint Yves et les Bretons: Culte, images, mémoire (1303-2003), Presses universitaires de Rennes, miz Gouere 2015.\nFañch Morvannou, Les cantiques de saint Yves (lenn enlinenn)\nAdtapet diwar « https://br.wikipedia.org/w/index.php?title=Kantikoù_da_Sant_Erwan&oldid=1907812 »\nDernière modification le 29 Gou 2021, à 09:13\nKemmoù diwezhañ degaset d'ar bajenn-mañ d'an 29 Gou 2021, da 09:13.


Ginea ar C'heheder - Wikipedia\n(Adkaset eus Ginea spagnol)\nRepublik Ginea ar C'heheder\nGer-stur : Unidad, Paz, Justicia\nUnité, Paix, Justice\nUnidade, Paz, Justiça\n(Unaniezh, Peoc’h, Justis)\nKan broadel: Caminemos Pisando la Senda de Nuestra Inmensa Felicidad\n(ha kêr vrasañ) Malabo\nSpagnoleg, galleg, portugaleg\n- Prezidant Teodoro Obiang Nguema Mbasogo\n- Kentañ ministr Vicente Ehate Tomi\n- Hollad 28 051 km²\n- istimadur Gouere 2005 504 000 ()\n- Stankter 18/km² (187vet)\nGinea ar C'heheder zo ur stad eus Afrika, war ribl ar Meurvor Atlantel. Unan eus broioù bihanañ Afrika eo.\nDiv lodenn a ya d’ober Ginea ar C’heheder, an eil war an douar-bras, anvet Mbini (gwechall Río Muni) gant un nebeud inizi bihan tost d’an aod, hag eben en donvor, enez Bioko (anvet gwechall Fernando Poo) hag enez Annobón. Emañ ar gêr-benn, Malabo (anvet gwechall Santa Isabel), war enez Bioko. Ur 150.000 den bennak zo o chom er gêr-benn. En-dro da C’hinea ar C’heheder emañ Kameroun en norzh, Gabon er su hag er reter, hag ar mor, gant Pleg-mor Ginea er c’hornôg. Evel m’en diskouez an anv emañ e-kichen ar C’heheder.\nUnan eus trevadennoù Spagn e oa Ginea ar C'heheder gwechall. Gant se ez eo unan eus al lec’hioù en Afrika m’eo ofisiel ar spagnoleg, ouzhpenn kêrioù Ceuta ha Melilla, ha Sahara ar C'hornôg.\nEnez Bioko a voe kavet e 1471 gant ar moraer portugalat Fernão do Pó, anavezet ivez e spagnoleg evel Fernando Poo, pa oa o klask un hent da vont war-zu Indez. Badeziñ a reas an enezenn Flor Formosa (ar vleunienn gaer), met goude-se e voe lakaet dezhi anv an ergerzher deuet eus Portugal. Trevadennet e voe inizi Fernando Poo hag Annobón gant Portugaliz adalek 1474. Chom a reas an div enezenn en o dalc’h betek 1778, ha neuze e voent roet da Vro-Spagn, a-gevret gant ar gwir d’ober kenwerzh war douaroù all eus ar c’hevandir, en eskemm ouzh douaroù eus Suamerika. Etre 1827 ha 1843 e oa bet Saozon war an enez, implijet ganto en o stourm ouzh kenwerzh ar sklaved. Al lodenn a oa war an douar-bras, Río Muni, a zeuas da vezañ ur vro-warezet e 1885 hag un drevadenn spagnol e 1900.\nProviñsoù Ginea ar C'heheder\nDiv rannvro, rannet e 7 proviñs, a ya d'ober Ginea ar C'heheder :\nMbini, pe rannvro ar c'hevandir :\nRannvro an inizi :\nKartenn Ginea ar C'heheder\nAdtapet diwar « https://br.wikipedia.org/w/index.php?title=Ginea_ar_C%27heheder&oldid=1588721 »\nKemmoù diwezhañ degaset d'ar bajenn-mañ d'an 22 Eos 2014, da 14:57.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/308 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/308\nar maro. (22) Mes breman delivret euz ar pec’hed hag esclaved da Zoue, e tennit evit frouez ar zantelez, hag evit fin ar vuez eternel ; (23) rag recompans ar pec’hed eo ar maro ; mes an donezon euz a Zoue eo ar vuez eternel en Jesus-Christ hon Aotrou.\nHA na ouzoc’h-hu ket, Va breudeur, (rag komz a ran da dud hag a anavez al lezen,) ha na ouzoc’h-hu ket penaos al lezen n’he deuz gailoud var an den nemed keit ha ma ema en buez ? (2) Rag ar vaouez pehini a zo dimezet, a zo ereet ouz he ozac’h dre al lezen, keit ha ma choum beo ; mes mar deu an ozac’h da vervel, hi a zo dizereet euz a lezen he ozac’h. (3) Evel-se eta, mar deu, e-pad ma’z eo beo he goaz, da zimezi da eur goaz all, e vezo galvet avoultrez ; mes mar deu he ozac’h da vervel, hi a zo liberet euz al lezen, en hevelep doare ma n’eo ket avoultrez, mar deu da zimezi da eur goaz all. (4) Evel se, va breudeur, c’houi ive a zo maro d’al lezen, dre gorf ar C’hrist, evit beza da eun all, da lavaret eo, d’an hini a zo resussitet a-douez ar re varo, evit ma tougimp frouez da Zoue. (5) Rag pa edomp er c’hig, gwall-ioulou ar pec’hejou, o kemer nerz dre al lezen, a laboure en hon izili, en hevelep doare ma tougent frouez d’ar maro. (6) Mes breman pa’z omp delivret euz al lezen, o veza ma’z orap maro d’al lezen gant pehini e oamp dalc’het, e servichomp Doue en eur spered nevez, ha nann hervez al lizeren, a zo deuet da veza koz.\n(7) Petra eta a livirimp-ni ? Ez eo al lezen pen-caoz d’ar pec’hed ? Doue ra viro ! Koulskoude n’am euz anavezet ar pec’hed nemed dre al lezen ; rag n’am bije ket anavezet ar gwall-ioul, ma n’hen divije ket lavaret al lezen : Na c’hoantai ket. (8) Mes ar pec’hed, o veza kemeret occasion euz ar gourc’hemen, hen deuz lakeat enoun a bep seurt gwall-ioulou. Rag anez al lezen, ar pec’hed a zo maro. (9) Rag me a oa beo, pa oann gwech-all heb lezen ; mes pa eo deuet ar gourc’hemen, ar pec’hed hen deuz kemeret buez adare, hag ez oun deuet da vervel ; (10) hag ez eo c’hoarvezet ma eo deuet ar gourc’hemen a dlie rei d’in ar vuez, da rei d’in ar maro. (11) Rag ar pec’hed, o kemer occasion euz ar gourc’hemen, hen deuz touellet ac’hanoun, hag hen deuz va lazet\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/308&oldid=125424 »


Anv-bihan - Wikipedia\n(Adkaset eus Kentanv)\nGraet e vez anv-bihan (liester : anvioù-bihan ; gerioù all : kentanv ha raganv) eus un anv a dalvez da anavezadenniñ un hinienn ha dreist-holl evit gallout e ziforc'hañ diouzh izili all e familh, gante an hevelep anv-familh.\nDisheñvel eo an anvioù-bihan diouzh an anvioù-familh dre ma vezont dibabet ha roet a-ratozh da bep hini kentoc'h evit o c'haout da hêrezh.\nPeurliesañ e vez implijet an anvioù-bihan e degouezhioù anfurmel p'en em anavezer mat pa vez implijet an anvioù-familh kentoc'h e degouezhioù furmeloc'h. Ledan eo implij an anvioù-bihan er c'humuniezhioù klos evel kêriadennoù, kêrioù bihan, metoù micherel, kumuniezhoù tud a-youl-vat ha tud yaouank. Ledanoc'h e vez implij an anvioù-bihan e broioù 'zo evel SUA p'o deus kroget an dud da vont e darempred dre hanterouriezh un den all, da skouer.\nUn implij ledanoc'h en deus an termen "anv-bihan" evit an termen strishoc'h e ster "anv-badez" liammet ouzh ar gristeniezh.\nHervez hengoun an darn vrasañ eus sevenadurioù Kornôg Europa e vez lakaet an anv-bihan dirak an anv-familh hag abalamour da se e reer gant "kentanv" pe "raganv" aliesik ivez. Hervez boazioù sevenadurioù ha broioù all avat, en o zouez Hungaria en Europa hag an darn vrasañ eus broioù Azia, e lakaer an anv-familh dirak an anv-bihan, evel e Japan, e Sina, e Korea hag e Viet-Nam da skouer.\nLoenoniezh[kemmañ | kemmañ ar vammenn]\nKentanv a vez graet ivez eus an anv skiantel kentañ a roer d'un takson p'er krouer. Da skouer, Picus mixtus a voe ar c'hentanv roet, e 1783, gant an evnoniour izelvroat Pieter Boddaert (1733-1795) d'ar spesad evned a anavezer evel Veniliornis mixtus hiziv an deiz.\nAdtapet diwar « https://br.wikipedia.org/w/index.php?title=Anv-bihan&oldid=1710564 »\nKemmoù diwezhañ degaset d'ar bajenn-mañ d'an 22 Gou 2016, da 13:21.


Diplôme national du brevet - Wikipedia\nAn Diplôme national du brevet (Diplom broadel ar breved), berraet gant ar stumm DNB, zo un diplom stad gall a live V a dalvez da briziañ ar barregezhioù a c'hortozer digant skolajidi Bro-C'hall bezañ mestroniet e fin an Trede klas pe ar c'helc'hiad pevar (5vet, 4e, trede klas). Dre vras ar re a dremen an diplom-se a zo oadet etre 14 ha 15 vloaz. N'eus ket ul liamm rik etre ar fed ma vefe roet an diplom gant ur juri departamantel hag an hent skol a vezo kemeret dre choaz gant ar skolajiad goude ar skolaj. Evit an elfenn-se ez eo ali rener ar skolaj hag ar c'huzul-klas a vez ar pouezusañ.\nUr sell war an diplom bloavezh 2012\nLec'hiadur ar breved er skoliata c'hall\nKrouet ez eus bet gant Diwan un diplom kevatal (hep talvoudegezh ofisiel) anvet an A.K.E.D (Arnodenn Kreiz Eil Derez),\n2 Hentennoù divyezhek\nEvit ar bloavezh 2017 ez eus bet 832 654 skolajiad o tremen an arnodenn:\n752 542 evit an hentenn hollek\n80 112 evit an hentenn micherel\nEvit skolajidi an hentennoù divyezhek e vez an tu da dremen dre gomz ar Breved en hanter gant ar yezh ouzhpenn d'ar galleg (da skouer brezhoneg). Poentoù a vez roet e fin ar bloavezh hervez ma z'eo bet tizhet al live mestroni war ar yezh goulennet e fin ar c'helc'hiad pevar pe klas trede. Ouzhpenn-se e vez tremenet an Istor-douaroniezh e brezhoneg.\nAn tu a zo da c'houlenn ouzhpennañ ur menneg war an diplom evit diskouezh eo bet tremenet ar skolajiad dre un hentenn divyezhek ha tremenet neuze ar breved gant un eil yezh.\nSujedoù ar breved Istor-douaroniezh e Brezhoneg\nAdtapet diwar « https://br.wikipedia.org/w/index.php?title=Diplôme_national_du_brevet&oldid=1975726 »\nKemm diwezhañ d'an 6 Meu 2022 da 10:10\nKemmoù diwezhañ degaset d'ar bajenn-mañ d'an 6 Meu 2022, da 10:10.


Mêlwenn - Wikipedia\n3 396 ann. (2018)\n47° 54′ 21″ Norzh\n3° 50′ 05″ Kornôg / 47.905936, -3.834797\nbihanañ 1 m — brasañ 155 m\nMêlwenn a zo ur gumun eus Bro Gerne e kanton Konk-Kerne, e departamant Penn-ar-Bed, e mervent Breizh.\nDekred eus ar 26 a viz Du 1790 war al le ret: e penn-kentañ 1791 e voe nac'het al le ouzh ar Roue, ar vro hag al lezennoù e parrez Mêlwenn gant Pennec, person, Nicolas, kure, ha Bondin beleg kofesour, hag e Kadol gant Le Moan, kure.\nBrezel-bed kentañ: 151 gwaz eus ar gumun a gollas o buhez abalamour d'ar brezel.\nEil Brezel-bed: d'an 26 a viz Ebrel 1944 e kouezhas ur c'harr-nij P-51B-5-A (marilhet 43-6441 ha kodet GQ-?, 354vet FG, 355vet FS) eus aerlu ar Stadoù-Unanet e Mêlwenn, e leviour a zeuas a-benn da achap.\nSenegal Malicounda 2004\n(br) Mêlwenn war lec'hienn Geobreizh\nAS Melgven: Klub mell-droad\nAssociation melgvinoise de protection des lapins\nSL Melgven: Sport ha dudi\n↑ Kristof Jezegoù, Hor Bro e-pad ar Revolusion, Ti-moullañ Ar Bobl, Karaez, 1915, pajenn 53\n↑ Monumant ar re varv e bourc'h Banaleg\nAdtapet diwar « https://br.wikipedia.org/w/index.php?title=Mêlwenn&oldid=1722131 »\nDernière modification le 8 Her 2016, à 18:40\nKemmoù diwezhañ degaset d'ar bajenn-mañ d'an 8 Her 2016, da 18:40.


Maria Amalia an Div Sikilia - Wikipedia\nMaria Amalia an Div Sikilia\nMaria Amalia an Div Sikilia (1818-1857).\nSebastião Gabriel de Bourbon e Bragança (1811-1875), pried Maria Amalia.\nMaria Amalia an Div Sikilia, pe Maria Amalia Ferdinanda di Borbone-Due Sicilie en italianeg (1818-1857) a oa ur briñsez italian eus rouantelezh an Div Sikilia, dimezet d'an infant spagnol Sebastião Gabriel de Bourbon e Bragança.\nGanet e oa en 1818 en Madrid, ma rene hec'h eontr, Fernando VII, roue Spagn abaoe miz Kerzu 1813. Merc'h e oa d'ar priñs italian Francesco, a oa da vezañ roue an Div Sikilia, ha d'e eil pried an infantez spagnol María Isabel Spagn (1789-1848) : ar c'hiz a oa da zimeziñ etre kendirvi, e tiegezhioù Bourboned Spagn ha Naplez, hag o eizhvet bugel e oa. Merc'h-vihan e oa eta da zaou roue: a-berzh e dad, da Ferdinando Iañ an Div Sikilia, ha d'e bried, María Carolina de Austria, ha da Carlos IV, Roue Spagn, ha d'e bried María Luisa de Parma (1751-1819). He daou dad-kozh a oa mibien da Carlos III, Roue Spagn.\nBloaz e oa María Amalia e 1819 pa zimezas he c'hoar henañ, Luisa Carlotta an Div Sikilia (1804-1844), da Francisco de Paula Spagn (1794-1865), kont Cadiz ha breur da Fernando VII, roue Spagn. Unnek vloaz e oa María Amalia e 1829 pa intañvas Fernando ha pa addimezas d'hec'h eil c'hoar, María Cristina (1806–1878), a deuas neuze da vezañ Rouanez Spagn. He breur henañ, Ferdinando (1810-1859), a oa da ren en Div Sikilia war-lerc'h o zad, hag ur c'hoar all, Maria Antonia (1814–1898), a oa Dugez-veur Toskana.\nDa vare eured he c'hoar Maria Cristina da roue Spagn eo e reas Maria Amalia anaoudegezh gant an infant Sebastião Gabriel de Bourbon e Bragança, bet pell o chom en Brazil. Mab e oa d'an infant spagnol Pedro Carlos de Borbón ha d'an infantez portugalat Maria Teresa Portugal, Priñsez Beira. Ne oa ket ur gwaz eus an hoalusañ, met pinvidik-mor e oa, hag e miz Mae 1832 e timezas Maria Amalia da Sebastião Gabriel. Bugel ebet n'o doe.\nEn amzer-se, pa oa yec'hed ar roue Fernando VII o vont war fallaat, ne rae nemet kreskiñ ar bec'h a oa savet etre harperien ar briñsez Isabel, ha re hec'h eontr Carlos. Div gostezenn a oa er palez, rannet diwar-benn an hêrezh, ha mamm Sebastián Gabriel, troet gant mennozhioù kozh, a oa savet a-du gant he breur-kaer don Carlos na glaske nemet lakaat e grabanoù war ar gurunenn. Pa varvas Fernando VII en 1833 ha pa grogas rejañs ar rouanez María Cristina, c'hoar da Maria Amalia, e voe harluet he mamm-gaer María Teresa hag an holl dud a-du gant an infant Carlos eus Spagn.\nMervel a reas María Amalia da 39 bloaz, en 1857, divugel. he fried ac'h addimezas da María Cristina de Borbón y Borbón (1833–1902), c'hoar-gaer ha keniterv d'ar rouanez Isabel II.\nAdtapet diwar « https://br.wikipedia.org/w/index.php?title=Maria_Amalia_an_Div_Sikilia&oldid=1958060 »


(Adkaset eus Ludovico il Moro)\nLudovico Sforza, poltred gant ???.\nLudovico Sforza, poltred gant Giovanni Ambrogio de Predis.\nLudovico Maria Sforza Dug Milano (Ludovico il Moro, "ar morilhon") (27 a viz Gouere, 1452 – 27 a viz Mae, 1508), a oa unan eus gwazed brudet an tiegezh Sforza eus Milano, en Italia, e dibenn ar XVvet kantved.\nMab e oa da Francesco Sforza, ha brudet e oa evel gwarezour Leonardo da Vinci hag arzourien all. Il Moro a veze graet anezhañ dre ma oa teñval liv e groc'hen.\nGanet e oa Vigevano, e Lombardia a vremañ.\nDimeziñ a reas e miz Genver 1491 da Beatrice d'Este (1475–1497), merc'h yaouankañ Ercole Iañ d'Este (1431–1505), dug Ferrara. Div eured a voe war un dro: breur Beatrice, Alfonso d'Este, a oa o timeziñ da Anna Sforza c'hoar da Gian Galeazzo Sforza. Gant Leonardo da Vinci e oa bet aozet ar fest.\nBeatrice d'Este, poltred gant Giovanni Ambrogio de Predis ha Leonardo da Vinci.\nC'hoar Beatrice hag Alfonso, Isabella d'Este (1474–1539), a zimezas da Francesco II Gonzaga, markiz Mantova.\nUn toullad mat a serc'hed en doa Lodovico. Cecilia Gallerani a oa an hini vrudetañ. Ur mab he doe er bloavezh en-eeun ma timezas gant Beatrice d'Este. Krediñ a reer eo hi a zo poltredet e taolenn Leonardo da Vinci Itron an Erminig. Loen ardamezek Ludovico il Moro e oa an erminig.\nItron an Erminig, a vije poltred Cecilia Gallerani.\nPa voe muntret Galeazzo, breur henañ Ludovico, e 1476, e voe kurunennet e niz seizh vloaz, Gian Galeazzo Sforza. Met Ludovico a gemeras penn gouarnamant Milano, da c'hortoz ken na vije e niz en oad d'ober e labour dug, goude ma oa bet klasket mirout outañ. Pa varvas Gian Galeazzo e 1494 e voe kinniget ar gurunenn da Ludovico avat gant noblañsed Milano d'an 22 a viz Here.\nEr memes bloavezh e alias ar roue gall Charlez VIII a Vro-C'hall, hag an Impalaer santel roman, Masimilian Iañ an Impalaeriezh Santel (1459 † 1519) da lakaat o fri en aferioù Italia, c'hoant gantañ c'hoari etre an daou ha dastum ar gounid : evel-se eo e krogas brezelioù Italia.\nNe droas ket an traoù evel a garje e vijent bet, enep dezhañ e oa troet ar C'hallaoued, ma'z eas Ludovico a-du gant o enebourien, ha ma roas e nizez Bianca da bried da Vaksimilian. Gant se e voe anavezet evel dug gant an impalaer.\nDa gentañ e voe faezhet ar C'hallaoued en emgann Fornovo e 1495, ma voe graet kanolioù gant 70 tonennad arem a oa da Leonardo da ober un delwenn. A-benn ar fin e voe skarzhet Ludovico eus Milano gant ar roue gall nevez, Loeiz XII a Vro-C'hall, e 1499.\nGwerzhet ha prizoniet[kemmañ | kemmañ ar vammenn]\nE 1500 edo ar roue gall o lakaat seziz war Novara, ma edo Ludovico o chom neuze. Goprsoudarded suis a oa en div arme. Ne felle ket dezho en em gannañ etrezo. Hag int da guitaat an emgann. Ludovico a voe gwerzhet d'ar C'hallaoued e miz Ebrel 1500, ha mervel a reas en ur gell e kastell Loches e Touren.\nUr soudard a voe kondaonet diwezhatoc'h d'ar marv gant ar Suised: eus Uri e oa, hag anvet Hans Turmann. Hennezh, emezo, en devoa trubardet Ludovico evit arc'hant.\nE vab dug[kemmañ | kemmañ ar vammenn]\nGoude e voe adsavet dugelezh Milano da reiñ da Massimiliano Sforza, mab Ludovico.\nPoltred Lodovico ha lignez ar re Sforza\nAdtapet diwar « https://br.wikipedia.org/w/index.php?title=Ludovico_Sforza&oldid=1633217 »\nKemmoù diwezhañ degaset d'ar bajenn-mañ d'an 7 Ebr 2015, da 17:29.


101st Airborne Division - Wikipedia\nDigeriñ al lañser pennañ\nAr 101st Airborne Division, lesanvet Screaming Eagles ("Erered Yud") ha berraet e 101st, a vez graet eus ur rann-arme troadegiezh arbenikaet lijer stadunanat.\nKefridi pennañ ar rann-se eo harzlammerien prest da lammat prim war enebourien ar Stadoù Unanet. Begenn an US Army eo chomet abaoe he c'hrouidigezh, dre ur gourdoniñ uhel ha dre chom un nerzh kas prim da dizhout ur pal milourel.\nArdamez ar 101st Airborne Division\nE-pad an Eil Brezel-bed e voe brudet ar 101st Airborne Division evit he obererezhioù en Oberiadur brezel Overlord (dilestradeg ha harzlammadeg an nerzhioù kevredet d'ar 6 a viz Even 1944 e Normandi, Frañs), Oberiadur brezel Market Garden (17-25 a viz Gwengolo 1944), dieubidigezh an Izelvroioù ; brudetoc'h c'hoazh e voe a-c'houde Emgann an Ardennes e-kerzh lodenn an emgann tro-dro da gêr Vastogne, e Belgia. E-pad Brezel Viêt Nam, ar 101st Airborne Division a gemeras perzh e meur a emgann ha brezeliadenn evel hini brudet Hamburger Hill (10-20 a viz Mae 1969).\nE-kreiz ar bloavezh 1968 e oa bet adurzhiet ar rann-arme e doare unan aer-nij (airmobile division) ; e 1974 e voe adsavet gant stumm ur rann-arme tagañ dre an oabl (air assault division).\nDiskouez a ra an titloù-se penaos e voe kemmet roll ar 101st adalek donedigezh ar c'harbedoù-nij a implije, pa dremenas eus an nijerezioù d'ar Biñsaskelloù evit tizhout al lec'hioù emgann ha dilestrañ.\nUn toullad izili eus ar 101st zo diplomet gant an U.S. Army Air Assault School. Lec'h pennañ ar rann-arme eo Fort Campbell, Kentucky. Er bloavezhioù tremenet e voe implijet ar 101st en Irak hag en Afghanistan. Chom a ra unan eus ar re enoretañ en United States Army ha meur a wech ez eo bet taolennet er faltaziadennoù milourel.\nUr sell war endroadur ar 101st Airborne Division\nAn Easy Company dres a-raok oberiadur Oberiadur brezel Overlord (1944)\nUr viñsaskell Bell UH-1 Iroquois prest da zilestrañ soudarded ar 101st Airborne Division e-pad Brezel Vietnam (tro 1970)\nSoudarded ar 101st Airborne Division e Mahmudiyah Irak (2008)\nSoudarded ar 101st Airborne Division e-pad tagadenn ti-repu Kusay Hussein d'an 22 a viz Gouhere 2003.\nBiñsaskell CH-47 Chinook o tilestrañ soudarded ar 101st Airborne Division e Bagram Afghanistan (2009)\nEr bloavezh 2016 e chom ar 101st Airborne Division an nerzh tagañ brahañ dre an oabl er bed a-bezh, pa'z eo gouest da zilestrañ 4 000 soudard en un taol ha betek 150 [metr|kilometr]] en un tiriad enebour. Harpet e vez ar rann-arme gant tremen 280 biñsaskell, tri batailhon Boeing AH-64 Apache en o zouez. Ouzhpenn, harpet e vez ar 101st Airborne gant spierezh, kempenn ha dafariñ, tud skor ha kanolierezh arbenikaet.\n1.1 Kentañ Brezel-bed hag etre daou brezel\n1.2 Eil Brezel-bed\n2 Oberiadur brezel Overlord\n3 Lec'h lammañ Able\n4 Oberiadur-brezel Market Garden\n1863 – Ar Wisconsin 8th Volunteer Infantry Eagle Regiment e Vicksburg\nKentañ Brezel-bed hag etre daou brezelAozañ\nD'an 23 a viz Gouhere 1918 e voe degemeret ar 101st ent-ofisiel en arme vroadel. D'an 2 a viz Du 1918 e voe staliet e Camp Shelby, Mississippi. Nav devezh diwezhatoc'h e paouezas ar C'hentañ Brezel-bed, neuze e voe divodet d'an 11 a viz Kerzu 1918.\nD'an 10 a viz Gwengolo 1921 e voe adaozet penn-lec'h ar rann-arme, da c'hortoz, e Milwaukee (Wisconsin). Ar wech kentañ e voe al lugan Screaming Eagle liammet gant ar rann-arme, o talvezout e oa warlerc'hiad hengounioù rejimantoù a-youl-vat Wisconsin e-pad Brezel diabarzh Stadoù-Unanet Amerika.\nD'ar 15 a viz Eost 1942 e voe torret ar rann-arme da c'hortoz hag a oa bet savet e 1921 ; a-c'houde un adaozañ el lu stadunanat, e voe lakaet ar 101st Division d'ur rann-armead harlammerien.\nD'an 19 a viz Eost 1942, kentañ penn ar rann-arme, ar major jeneral William C. Lee, a lennas an urzh meur niverenn 5 :\nThe 101st Airborne Division, which was activated on 16 August 1942, at Camp Claiborne, Louisiana, has no history, but it has a rendezvous with destiny.\nDue to the nature of our armament, and the tactics in which we shall perfect ourselves, we shall be called upon to carry out operations of far-reaching military importance and we shall habitually go into action when the need is immediate and extreme. Let me call your attention to the fact that our badge is the great American eagle. This is a fitting emblem for a division that will crush its enemies by falling upon them like a thunderbolt from the skies.\nThe history we shall make, the record of high achievement we hope to write in the annals of the American Army and the American people, depends wholly and completely on the men of this division. Each individual, each officer and each enlisted man, must therefore regard himself as a necessary part of a complex and powerful instrument for the overcoming of the enemies of the nation. Each, in his own job, must realize that he is not only a means, but an indispensable means for obtaining the goal of victory. It is, therefore, not too much to say that the future itself, in whose molding we expect to have our share, is in the hands of the soldiers of the 101st Airborne Division.\nDisplegañ fraezh a reas an urzh talvoudegzh arouezioù ar rann-arme : erer meur SUA hag ar ger-stur Rendezvous with destiny.\nOberiadur brezel OverlordAozañ\n5/06/1944 – Ar jeneral Dwight D. Eisenhower o komz gant ar 1st Lieutenant Wallace C. Strobel ha soudarded ar Company E, 502nd Parachute Infantry Regiment\nMezheven 1944 – Evel an Indianed, ar soudard harzlammer Ware a laka livadur brezel war dremm ar soudard Plaudo e Bro-Saoz\nAnaouderien ar 101st Airborne Division e voe ar re a grogas gant oberiadur brezel Overlord, gant lammoù diouzh noz a-raok ma grogfe an aloubidigezh e Normandi. Al lammoù noz-se a voe mammenn da lies kudennoù gant ar steuñverien. Ul lod bras anezho a zegasas kolloù denel ha dafar spontus d'ar rann-arme. Loc'het e oant eus aerborzh RAF North Witham ma oant bet gourdonet gant an 82nd Airborne Division.\nKefridi bennañ ar 101st Airborne Division0 e oa lakaat dindan surentez ar pevar hent a-dreñv Utah Beach etre Saint-Martin-de-Varreville ha Pouppeville, evit reiñ an tu d'ar 4th Infantry Division da guitaat an draezhenn ur wech dilestret diouzh ar mintin.\nKefridioù all a oa bet fiziet er rann-arme, evel distrujañ lec'h kanoliañ arvorel alaman Saint-Martin-de-Varreville, tapout savadurioù e-kichen Mézières – a oa sañset bezañ ur pennlec'h evit bizañ lec'hioù kanoliañ –, tapout skluz ar stêr Douve e La Barquette e tu enep Carentan).\nAn unvezioù harzlammerien engouestlet a blantas reuz ivez e kehentiñ an nerzhioù alaman. Ar gwellañ ma c'hellent e stoufjont an hentoù evit talañ ouzh fiñvoù an Alamaned, sevel a rejont ul linenn difenn etre begoù an argad war an traezhennoù ha Valognes. Ouzhpenn-se e voe naetaet ganto ar lec'hioù a vije implijet evit degas nerzhioù harp dre aer e Les Forges, ha sevel ul liamm gant nerzhioù an 82nd Airborne Division.\nLec'h lammañ AbleAozañ\nAn Drop Zone Able a oa un takad lakaet da bal d'an harzlammerien ; siwazh, un taol kleze en dour e voe dre ma voe lammet fall ganto.\nOberiadur-brezel Market GardenAozañ\nPennad arbennik : Oberiadur-brezel Market Garden\nD'ar 17 a viz Gwengolo 1944, an 101st Airborne Division a voe lakaet en XVIIIvet armead harzlammer, dindan urzhioù ar Major jeneral Matthew Ridgway. Ul lodenn e oant neuze d'ar First Allied Airborne Army, renet gant al Letanant jeneral Lewis H. Brereton.\nAr rann-arme a gemeras perzh en oberiadur-brezel Market Garden (17–25 a viz Gwengolo 1944). Un drouziwezh e voe : an oberiadur pennañ dindan urzhioù ar Field Marshal Bernard Montgomery, penn Anglo-kanadian an 21st Army Group ne zeuas ket a-benn da dapout ar pontoù izelvroat a-us d'ar stêr [[Roen]. Ur c'hwitadenn e voe neuze an implij brasañ eus an harzlammerien en istor Mab-Den.\nHervez ar raktres lakaet war-raok gant ar Field Marshal Montgomery, rediet e oa an harzlammerien da bakañ ul lod bras a bontoù eus an hent-bras 69 a-us ar Maas hadresit div vrec'h eus ar Roen. Ouzhpenn-se e oa rediet da bakañ kanolioù hag adwazhioù bihanoc'h.\nC'hwec'h soudard harzlammer stadunanat oc'h adwelet ar raktres a-raok pignat en nijerezioù\nAr jeneral brigader Anthony C. McAuliffe o reiñ e urzhioù en devezh a-raok al lamm.\nA-dreñv e weler daou C-47, hag ur plaver dammguzhet dirazo\n↑ Gwelet Old Abe.\nAdtapet diwar « https://br.wikipedia.org/w/index.php?title=101st_Airborne_Division&oldid=1821109 »\nDernière modification le 10 Gen 2019, à 12:05\nDanvez a c'haller implijout dindan CC BY-SA 3.0 nemet ha notet e vefe ar c'hontrol.\nKemmoù diwezhañ degaset d'ar bajenn-mañ d'an 10 Gen 2019, da 12:05.\nGallout a reer implijout an testennoù zo dindan an Aotre-Implijout Creative Commons Dereiñ/Kenrannañ diouzh an hevelep divizoù; divizoù ouzhpenn a c'hall bezañ ivez. Gwelet an Doareoù Implijout evit gouzout hiroc'h.\nDiskrêriadur war an toupinoù


Hent Sant-Jakez (disheñvelout) - Wikipedia\nHent Sant-Jakez (disheñvelout)\nMeur a dra zo anvet hent Sant Jakez:\nHent Sant Jakez, an hent, pe gentoc'h an hentoù, a gase pirc'hirined ar Grennamzer da Santiago de Compostela;\nHent Sant-Jakez, unan eus an anvioù roet d'ar roudenn arwenn a weler a-dreuz an oabl diouzh an noz, anezhe ar stered a ya d'ober pladenn hor galaksienn gwelet a-gostez.\nE meur a vro e oa displeget orin Hent Sant-Jakez er vitologiezh.\nHent Sant Jakez a c'hallfe bezañ anv meur a film ma vijent troet e brezhoneg:\nLa Voie Lactée gant Luis Buñuel (1968).\nShvil Hahalav, film israelat savet gant Ali Nasser (1997).\nA via láctea, zo ur film brazilian savet gant Lina Chamie (2007).\nHent Sant Jakez (Via lattea) eo anv un dachenn skiañ, enni en tu-hont da 400 km gwenojennoù ski, en Alpoù, a ya d'he ober kreizenn c'hall Montgenèvre ha kreizennoù italian Sestrières, Sansicario, Sauze d'Oulx, Cesana, Claviere ha Grangesises.\nAdtapet diwar « https://br.wikipedia.org/w/index.php?title=Hent_Sant-Jakez_(disheñvelout)&oldid=1510122 »\nDernière modification le 30 Mae 2013, à 08:47\nKemmoù diwezhañ degaset d'ar bajenn-mañ d'an 30 Mae 2013, da 08:47.


Kaozeal:Kristian ar Braz - Wikipedia\nKaozeal:Kristian ar Braz\nUn toullad traoù a vije da zisplegañ:\npetra eo maeziadoù Kein Breizh: Menez Are ?\nmat e vije gwelout pennadoù o tisplegañ petra eo\nCP mat da zeskiñ gant Pik-Pik\nHa sklaeroc'h e vo ar pennad kevrinus. Bianchi-Bihan 2 Du 2009 da 16:58 (UTC)\nChañs 'peus emaon oc'h ober war-dro ul lodenn eus ar goulenn a peus savet a-us.\nDa geñver ar frazenn kinnig ez eo tennet eus al levr.\nEvit Blaz Production ha Kaouenn.net ez on bet e darempred ganto hag emaon o klask war-lec'h titouroù.\nEvit al levr ziwezhañ n'am eus graet seurt, ma 'z eus tud all evit en ober.\n--Y-M D 2 Du 2009 da 17:06 (UTC)\nSevel pennadoù[kemmañ ar vammenn]\nN'ouzon ket eus peseurt levr emaout o kaozeal.\nNe vez ket skrivet pennadoù wikipedia evel levrioù lennegezh, pe kazetennerien, pe bruderezh, pe me oar: er frazenn gentañ e ranker kavout anv ha micher an den (perak eo brudet, perak ez eus pennad diwar e benn), pegoulz, pelec'h. Goude e dud (pa vez a bouez). D'am soñj eo evel se e vez graet en holl wikipediaoù.\nKorn ar yezh: sell ouzh implij da-geñver e Geriadur an Here pe er wiki-geriadur (savet e vo diouzhtu). Diwall: e-lec'h, met war-lerc'h (n'eo ket ar memes ger lec'h ha lerc'h. N'eus kemmadur ebet goude levr. A galon. Bianchi-Bihan 2 Du 2009 da 17:24 (UTC)\nEvit ar frazenn gentañ n'eo ket me en deus he lakaet, met gouzout a ran e teu eus Kest. Me 'zo a-du ganit war an doare a zo da sevel ur pennad, met n'on ket deuet a-benn da gavout an titouroù a ranker lakaat. Trugarez evit reizhadennoù a fed yezh. --Y-M D 2 Du 2009 da 17:30 (UTC)\nAdtapet diwar « https://br.wikipedia.org/w/index.php?title=Kaozeal:Kristian_ar_Braz&oldid=587470 »\nKemmoù diwezhañ degaset d'ar bajenn-mañ d'an 2 Du 2009, da 17:30.


Kaozeadenn Rummad:Skrivagnerien Breizh — Wikipedia\nKaozeadenn Rummad:Skrivagnerien Breizh\nStlabez[kemmañ ar vammenn]\nUr pezh stlabez zo. Kinnig a ran:\nur rummad "Skrivagner brezhonek" (en unander) hepken (ha n'eo ket "skrivagnerien" "vrezhonek" pe "brezhoneg"),\na vo lakaet en ur rummad brasoc'h skrivagner breizhat, ha ne vo lakaet ennañ war-eeun nemet skrivagnerien c'hallek Breizh.\nDiskoulmoù all zo a dra sur. Lavarit pere a gavit gwell, ha dibabomp unan: gwelloc'h eget pezh zo ne vo ket diaes. Da c'hortoz e klaskin lakaat un tamm urzh. Bianchi-Bihan 25 Du 2006 da 18:01 (UTC)\nYa, a-du ganit. Benoni 25 Du 2006 da 22:05 (UTC)\nE-barzh "lennegezh vrezhonek" n'eo ket anvioù skrivagnerien a dleer kavout, d'am soñj.Bianchi-Bihan 25 Du 2006 da 18:17 (UTC)\nLakaomp e vo "skrivagnerien vrezhonek" un is-rummad eus "Skrivagnerien Breizh" hag eus "Lennegezh vrezhonek".\nIsrummad e-barzh daou rummad war un dro? Ha petra vo graet gant skrivagnerien c'hallek Breizh? Bianchi-Bihan 26 Du 2006 da 02:34 (UTC)\nMet mod all e "Lennegezh vrezhonek" e vo kavet ivez oberennoù, pennadoù a denn da istor ar lennegezh vrezhonek, hag all. Benoni 25 Du 2006 da 22:05 (UTC)\nA-du ganit amañ.Bianchi-Bihan 26 Du 2006 da 02:34 (UTC)\nDiv gudenn a zo da dabutal diwar o fenn :\n1) Daoust hag al liester pe an unander a vo implijet : Skrivagnerien vrezhonek pe Skrivagner brezhonek ? Eskemmoù a zo bet c'hoazh war ar poent-se (da skouer Kaozeadenn Rummad:Skrivagnerien Frañs) hag hervez Ch. Rogel eo gwelloc'h ober gant an unander. Din-me eo ingal nemet e degouezhioù 'zo evel Skrivagner Breizh pe an holl droiennoù gant ur genitiv. Skrivagner breizhat a c'hellfe bezañ un diskoulm mat ma tibabomp ober gant an unander. Un dra zo sur : n'heller ket kaout ur rummad Skrivagner brezhonek hag unan all Skrivagnerien vrezhonek war ar memes tro. Ret eo dibab ha derc'hel d'an dibab-se evit an holl rummadoù all (Skrivagner(ien) saoznek, danek,...). Ma ve dibabet cheñch evit al liester e ve ret cheñch ar rummad en holl bennadoù (an abretañ ar gwellañ).\n2) War an doare da aozañ ar rummadoù, ne gav ket din e ve gwelloc'h renkañ ar rummad Rummad:skrivagner brezhonek pe Rummad:skrivagnerien vrezhonek evel un isrummad eus ar rummad Rummad:Skrivagnerien Breizh pe Skrivagner breizhat. Pelec'h e vije renket neuze Jeffrey Shaw, ar skrivagner brezhonek kanadian, pe c'hoazh Charlez a Vro C'hall, eontr ar Jeneral ? N'int ket skrivagnerien vreizhat 'michañs. Pe neuze e vije deuet Breizh da vezañ gwall ledan hep gouzout din.--Yun 26 Du 2006 da 07:47 (UTC)\nAdtapet diwar « https://br.wikipedia.org/w/index.php?title=Kaozeadenn_Rummad:Skrivagnerien_Breizh&oldid=90362 »\nKemmoù diwezhañ degaset d'ar bajenn-mañ d'an 26 Du 2006, da 07:47.